5 Slanga Popular Media Sosial Yang Sebenarnya Dah Lama Wujud

Di kalangan pengguna media sosial, wujud beberapa istilah popular yang digunakan berulang kali oleh ramai penggunannya - sehingga sudah menjadi satu kebiasaan.

Istilah-istilah ringkas popular ini walaupun tampak moden dan segar penggunaannya kerana menjadi kelaziman anak-anak muda, sebenarnya bukanlah sesuatu yang baru. Sebaliknya ada istilah yang sudah wujud lama, tetapi berjaya dipopularkan semula.

Berikut adalah lima istilah media sosial yang kelihatan macam baru, hip dan trending - tetapi sebenarnya jauh lebih tua berbanding majoriti pengguna media sosial dunia.

Digunakan oleh ramai individu untuk menggambarkan tindakan ketawa berdekah-dekah atau 'laughing out loud,' pasti ramai menyangkakan akronim ini baru wujud sekitar dua dekad sebelum ini bukan? Pandangan ini jampir tepat.

'LOL' mula digunakan sebagai singkatan untuk merujuk kepada 'laughing out loud' sejak cadangan pengenalannya pada tahun 1989, melalui rangkaian Fidonet yang menghubungkan papan-papan buletin internet dekad tersebut.

Dalam siaran artikel yang ditulis pada 8 Mei 1989, kumpulan penyelia Fidonet mencadangkan agar penggunaan simbol teks digunakan bagi menggantikan askara ikon yang sering digunakan - untuk menyeragamkan sistem tulisan pengguna papan buletin mereka.

'LOL' merupakan salah satu cadangan yang dicadangkan sebagai singkatan dalam buletin tersebut.

Walaupun demikian singkatan 'LOL' lebih awal sebenarnya membawa makna 'lots of love', masih kekal diamalkan sehingga ke hari ini oleh segelintir penggunanya. Jangan terkejut pula jika teman istimewa anda hantarkan LOL kepada anda.

"Dude' merupakan antara istilah wajib ada bagi mana-mana individu yang gemar menggunakan gabungan bahasa Melayu dan Inggeris secara rojak di negara kita.

Biasanya diguna bagi merujuk kepada kenalan kita yang rapat, perkataan ini sebenarnya telah wujud sejak abad ke 19 lagi. Asalnya, 'dude' merupakan sejenis istilah menghina atau sinis, digunakan bagi merujuk kepada individu lelaki yang terlalu mementingkan gaya dan penampilan sendiri.

'Dude' dipinjam daripada istilah 'yankie doodle' yang terkandung dalam lirik sebuah lagu, mengisahkan tentang rasa benci masyarakat Amerika Syarikat terhadap anak muda British yang takut untuk melakukan kerja-kerja kotor ketika Amerika Syarikat masih lagi merupakan salah satu koloni British.

Untuk menyampaikan sentimen dengan mudah, mereka menamakan anak-anak muda yang terlalu bimbang dengan rupa paras ini sebagai 'doods' sebelum ejaannya diubah kepada 'dudes.'

Zaman sekarang sekiranya anda nampak penggunaan istilah ini dalam mana-mana perkongsian internet, kandungannya lebih merujuk kepada visual atau video yang menjurus ke arah sesuatu yang kelucahan bukan? Mungkin juga mewakili visual yang memaparkan adegan ganas atau menyeramkan.

Asal-usul singkatan 'NSFW' sebenarnya bermula daripada satu kisah tahun 1998 melibatkan papan mesej internet laman Snopes.com.

Snopes merupakan antara laman web popular era tersebut (dan juga kini) membolehkan pengguna internet memeriksa kesahihan sesuatu berita, menjadi antara tempat pengguna internet berkumpul membincangkan isu-isu tular.

Berikutan perbincangan hangat yang berlaku di kalangan pengguna, beberapa orang pengguna dalam Snopes mula menulis perkataan yang kurang sopan selepas diserang emosi.

Tindakan ini mendapat reaksi seorang ibu dari Britain, yang mengkritik tindakan tersebut kerana menurut wanita tersebut ayat yang mereka gunakan - tidak sesuai untuk kanak-kanak British atau 'not safe for British Kids.'

Netizen zaman tersebut sama saja perangainya dengan zaman sekarang. Disebabkan ayat yang digunakan itu kedengaran lucu walaupun ikhlas, istilah 'NFSBK' mula digunakan secara sinis bagi merujuk mana-mana isi kandungan dalam papan mesej yang dirasakan kurang sesuai untuk 'kanak-kanak British.'

Berikutan penggunaan internet yang semakin berkembang, 'kanak-kanak British' mula digantikan dengan 'kerja' yang lebih am sifatnya mempopularkan singkatan NSFW di kalangan netizen dunia.

Penggunaan istilah FYI atau 'for your information' bukan saja popular di kalangan netizen bahkan sudah menjadi satu istilah bualan yang digunakan secara meluas - walaupun biasanya dikaitkan dengan tona agak angkuh serta jelas niatnya untuk memperbetulkan orang lain dengan cara sinis.

Tahukah anda FYI sebagai sebuah akronim sebenarnya telah wujud SEBELUM internet wujud?

Digunakan pada awalnya di kalangan jurnalis dan wartawan yang berhubung melalui sistem telegram sekitar dekad 1930-an, mana-mana mesej atau berita yang tidak perlu dihebahkan akan ditandakan dengan istilah 'FYI' bagi memastikan kandungannya tidak diterbitkan.

Populariti istilah ini mula meningkat ketika ancaman perang mula melanda Amerika Syarikat. Berikutan kebimbangan berlakunya kebocoran maklumat, 'FYI' mula digunakan secara lebih meluas bagi menandakan dokumen atau informasi yang penting.

Bagi membantu menyebarkan lagi kesedaran orang ramai khasnya mereka yang terlibat dalam urusan kerajaan, sebuah rancangan radio yang diberi judul 'FYI' diterbitkan pada 27 April 1941.

Rancangan itu membolehkan masyarakat awam tahu kemaskini berita terhadap tindakan dan langkah yang sedang diambil Amerika Syarikat, bagi mengatasi masalah pengintipan dan sabotaj yang dikhuatiri sedang dihadapi.

Kena unfriend zaman sekarang, dah jadi satu tamparan hebat kepada seseorang.

Kadangkala lepas tersedar diri dah kena unfriend, ada juga yang membalas panjang-panjang mengutuk, memaki dan mengkritik orang yang unfriend dia. Daripada benda tak melibatkan orang luar, terus jadi perbalahan netizen yang cukup suka drama media sosial sambil makan pop-corn.

Pasti ramai menyangkakan 'unfriend' sebagai terma, hanya popular melalui penggunaan media sosial bukan? Salah tu. Untuk membincangkannya, kita perlu melihat sejarah istilah 'friend' terlebih dahulu.

'Friend' datang daripada istilah Inggeris Lama 'freond' yang membawa makna seseorang yang ada hubungan dengan kita, dalam aspek peribadi, mula digunakan sekitar abad ke 12. Jika ada 'friend' mesti ada 'unfriend' juga kan? Ya, memang ada.

Masyarakat Scotland pada abad ke 13 mula mempopularkan istilah 'un' (bukan) +'friend' bagi mewakili mana-mana musuh mereka.

Istilah itu mula digunakan sebagai satu kata kerja sekitar abad ke 17, apabila seorang paderi menggunakan istilah 'un-friended' bagi menggambarkan usaha mengekalkan hubungan dalam situasi konflik yang timbul.

'Unfriended' mula popular sebagai satu perbuatan sehinggakan penulis terkenal William Shakespeare pun turut sama menggunakannya dalam sebuah sajak, bagi mewakili seseorang yang tidak mempunyai kawan.

Kini 'unfriend' menjadi antara istilah popular, digunakan sebagai senjata sesetengah individu dalam menunjukkan perasaannya sehinggakan 'kena unfriend' menjadi perkara paling pedih perlu dilalui bagi seorang pengguna media sosial tegar.

Nasihat kami kalau nak unfriend orang, buat sajalah diam-diam tak perlu kecoh. Jika anda kena unfriend, tak perlu bimbang. Dunia belum berakhir. Teruskan hidup anda.


7 Buku Popular Yang Sebenarnya Ditulis Dari Dalam Penjara

Setiap banduan yang masuk ke dalam penjara mempunyai liku-liku hidup yang berbeza. Ada yang berubah menjadi lebih baik dan tidak kurang juga ada yang menjadi lebih teruk. Ada bantuan yang memanfaatkan masa mereka dengan berkarya sebagai satu bentuk ekspresi diri.

Dalam sejarah, sebenarnya terdapat banyak buku hebat dan popular yang berjaya disiapkan ketika penulisnya menghabiskan tempoh tahanan mereka dalam penjara. Kali ini, pihak Iluminasi ingin kongsikan antara 7 buku popular yang ditulis ketika penulisnya berada dalam penjara.

Selepas mengembara selama 24 tahun dan hampir 15,000 batu, saudagar terkenal dalam sejarah Itali abad ke-13 Marco Polo kembali ke Venice. Namun ketika itu berlakuranya perang dengan Genoa. Apabila Genoa merampas kawasannya, beliau telah ditawan dan dimasukkan ke dalam penjara.

Beliau kemudiannya menghabiskan berbulan-bulan di dalam penjara dengan menceritakan perjalanannya kepada rakan banduannya, Rustichello da Pisa, yang menyusunnya ke dalam sebuah buku yang kini dikenali sebagai The Travels of Marco Polo. BukuTravelog ini memperkenalkan orang Eropah ke kawasan Asia Tengah dan China yang sebelum ini tidak diketahui.

Terdapat beberapa banduan yang terkenal seperti Nelson Mandela, individu yang ditahan selama 27 tahun dalam tahanan kerana kepercayaan politiknya sebelum beliau kemudiannya menjadi Presiden Afrika Selatan yang telah banyak berubah selepas  dibebaskan.

Buku yang luar biasa ini adalah kompilasi tulisan yang dikarang Mandela selama bertahun-tahun, kebanyakannya ditulis semasa dia menjalani hukumannya. Buku ini menjadi inspirasi bagi sesiapa sahaja yang ingin mengatasi ketidakadilan atau meragui keupayaan mereka untuk kekal komited kepada cita-cita mereka/

Gregory David Roberts terkenal sebagai penagih heroin yang merompak orang dengan cara yang paling sopan. Dia melarikan diri dari penjara pada tahun 1980 dan tinggal di India selama hampir sepuluh tahun, ditangkap semula pada tahun 1990, dan mendakwa dia melarikan diri lagi tetapi kembali sebelum sesiapa menyedarinya, kerana dia memutuskan untuk menjalani hukumannya dan memulakan semula dengan catatan yang bersih.

Dia mula menulis Shantaram semasa menjalani hukumannya bagi penggal kedua. Ia adalah versi rekaan ceritanya sendiri. Beberapa bahagian dalam buku ini dimuatkan imaginasinya sendiri, tetapi beberapa fakta yang dimuatkan dalam buku ini cukup mengagumkan.

Wally Lamb ialah pengarang buku terkenal She's Come Undone dan I Know This Much is True dan sejak 1999 beliau mengendalikan program penulisan di York Correctional Institution. Couldn't Keep it To Myself ialah koleksi esei yang ditulis oleh banduan, selalunya memperincikan keadaan kejam dalam kehidupan awal mereka, pengalaman mereka di penjara dan harapan mereka untuk masa depan.

Hasilnya ialah 12 kisah hebat dan mengharukan yang merakamkan kehidupan di penjara wanita zaman moden yang tidak sama sekali seperti yang pernah ditulis dimana-mana media.

Aktivis hak sivil Martin Luther King, Jr, menulis surat terbuka ini pada April 1963, di mana beliau mempertahankan protes aman terhadap perkauman apabila beliau dipenjarakan kerana menganjurkan protes tanpa kekerasan terhadap pengasingan kaum di Birmingham, Alabama.

Dalam surat ini dia menulis frasa popular yang berbunyi "injustice anywhere is a threat to justice everywhere’' yang bermaksud "ketidakadilan di mana-mana adalah ancaman kepada keadilan di mana-mana" yang menjadi rujukan penting untuk Pergerakan Hak Sivil Amerika pada 1960-an.

Koleksi puisi yang panjang dan tidak lengkap ini terbahagi kepada 120 bahagian yang ditulis pada tahun 1948 oleh penyair ekspatriat Amerika Ezra Pound. Buku secara meluas dianggap sebagai salah satu karya puisi moden yang paling penting pada abad ke-20.

Walau bagaimanapun, hanya sedikit yang menyedari bahawa beliau menulis Cantos LXXIV hingga LXXXIV semasa ditahan oleh Amerika di bandar Pisa Itali semasa Perang Dunia Kedua selepas beliau mengumukan secara terbuka untuk menyokong rejim diktator Mussolin.

Penulis dan ketua tentera Sepanyol abad ke-17 Miguel de Cervantes menghabiskan pelbagai tugas di penjara sepanjang hayatnya dan mendakwa prolog kepada sindiran hebatnya dalam Don Quixote sebagai novel moden pertama Eropah yang dihasilkan dari dalam penjara.

Beliau yang ketika itu dibelenggu dengan hutang dan terkurung dalam sel penjaranya , Cervantes membiarkan imaginasinya berjalan bebas dan membayangkan pengembaraan seorang kesatria di muka bumi Sepanyol yang penuh dengan cabaran.


Sejarah dan Bagaimana Jadual Berkala (Periodic Table) Dicipta

Sejak ia dicadangkan oleh Dmitri Mendeleev pada tahun 1869, jadual berkala (periodic table) telah menjadi teras dalam subjek kimia. Jadual yang tercetus daipada idea Dmitri Mendeleev bukan sahaja mengkelaskan unsur-unsur yang diketahui, tetapi membolehkannya meramalkan unsur-unsur yang belum ditemui bersama dengan sifat/ciri fizikal dan kimianya.

Walaupun beliau tidak pernah dianugerahkan Hadiah Nobel (dicalonkan pada tahun 1905, 1906 dan 1907) karyanya membuka jalan kepada ramai pemenang Hadiah Nobel lain yang terkemudiannya diiktiraf untuk penemuan mereka. Mari kita lihat bebeberapa penerima Hadiah Nobel yang telah menyumbang kepada kajian saintifik ini.

Pada tahun 1985, dalam New York Times, Glenn Seaborg menerbitkan artikel 'Man's First Glimpse of Plutonium' mengenai kisah bagaimana dia dan rakan sekerjanya mensintesis elemen baharu. Pada malam 23 Feb. 1941, Art Wahl melakukan proses pengoksidaan yang memberikan mereka bukti bahawa apa yang dibuat adalah berbeza secara kimia daripada semua unsur lain yang diketahui

Ia adalah penemuan yang membolehkan Seaborg dan Edwin McMillan layak menerima Hadiah Nobel dalam Kimia pada tahun 1951.

Penemuan plutonium diikuti kemudiannya oleh neptunium dan akan membuka pintu kepada unsur transuranium yang datang selepas uranium dalam jadual berkala. Walau bagaimanapun Seaborg dan McMillan ketika itu jauh daripada layak sebagai pemenang Hadiah Nobel pertama yang diiktiraf kerana kerja mereka dalam menemui unsur - bahan tulen yang terdiri daripada hanya satu jenis atom.

Penghormatan untuk menjadi penerima Hadiah Nobel pertama yang dianugerahkan untuk sumbangan kepada jadual berkala sebaliknya diberikan kepada William Ramsay dan Lord Rayleigh.

Lord Rayleigh berminat untuk membangunkan kaedah untuk mengkaji sifat fizikal gas di atmosfera. Bagaimanapun apabila beliau membandingkan nitrogen yang diekstrak daripada udara dengan nitrogen yang diekstrak daripada sebatian kimia, didapati bahawa nitrogen daripada udara adalah lebih berat. Beliau membuat kesimpulan bahawa udara mesti mengandungi bahan lain yang tidak diketahui sebelum ini.

Pada tahun 1894, beliau bersama Ramsay berjaya menemukan unsur yang tidak diketahui sebelum ini iaitu argon dalam bentuk tulen. Mereka menamakannya sempena perkataan Yunani yang bermaksud "malas" kerana mereka mendapati ia sangat tidak reaktif.

Penemuan kedua saintis ini menyedarkan mereka bahawa jadual berkala yang terbentuk sebelum ini "tertinggal" seluruh kelas unsur "gas lengai" (inert noble gas). Selepas mengasingkan satu lagi gas lengai - helium - Ramsay meramalkan yang gas-gas lain berdasarkan jadual berkala dan seterusnya menemui kewujudan neon, krypton dan xenon.

Satu lagi penemuan unsur penting telah dibuat oleh mungkin salah seorang penyumbang paling terkenal kepada jadual berkala: Marie Curie, bersama suaminya Pierre.

Pasangan saintis ini berminat untuk menyiasat fenomena baru - radioaktiviti. Kajian mereka membawa mereka kepada campuran bijih yang mereka dapati adalah empat hingga lima kali lebih aktif daripada uranium yang mereka telah kaji.

Selepas banyak bereksperimen, mereka mula menyedari bahawa mungkin terdapat unsur-unsur baru yang tidak diketahui. Pada musim panas tahun 1898 kerja keras mereka mendapat ganjaran apabila mereka menemui unsur baru, polonium.

Selepas beberapa bulan bekerja, mereka membuat penemuan kedua untuk ditambah ke jadual berkala. Mereka telah menemui bahan tambahan yang sangat aktif yang mempunyaio ciri kimia hampir seperti barium tulen. Mereka mencadangkan nama radium untuk unsur baharu itu.

Pasangan itu telah dianugerahkan bersama Hadiah Nobel dalam Fizik pada tahun 1903, untuk kerja mereka mengenai radioaktiviti. Marie kemudiannya menerima hadiah individu kedua dalam bidang kimia pada tahun 1911 untuk bahagiannya dalam penemuan kedua-dua radium dan polonium. Ketika itu suaminya Pierre telah meninggal dunia pada tahun 1906.

Apabila menamakan penemuan mereka, Marie dan Pierre Curie menggunakan kedua-dua tempat dan sains sebagai inspirasi mereka. Ia merupakan idea yang turut digunakan oleh saintis lain – Hafnium dinamakan sempena nama latin bagi Copenhagen, tempat penerima anugerah George de Hevesy menemui unsur tersebut.

Banyak elemen dinamakan sempena nama penerima Hadiah Nobel itu sendiri. Albert Einstein, Enrico Fermi, Ernest Rutherford dan Niels Bohr semuanya mempunyai unsur yang dinamakan sempena nama mereka. Apabila menamakan salah satu penemuannya Glenn Seaborg melihat kepada saintis yang telah datang sebelum beliau.

Akibatnya unsur baru Curium dinamakan sempena Marie dan Pierre Currie. Malah Seaborg sendiri mempunyai unsur yang dinamakan sempena namanya walaupun ia adalah pilihan yang kontroversi kerana beliau masih hidup pada masa nama itu dicadangkan.


Pusat Sambungan Hayat : Lokasi Simpan Tubuh Untuk Hidup Kali Kedua

Dalam karya sains fiksyen, terdapat banyak contoh adegan di mana individu-individu yang disejuk bekukan mempunyai keupayaan untuk dibangkitkan semula selepas satu tempoh panjang.

Filem seperti 'Don't Look Up,' 'Demolition Man,' 'Alien', 'Passengers' dan bermacam lagi karya lain memperkenalkan imaginasi kita kepada watak-watak fiksyen yang pernah 'ditidurkan' sebelum mereka dikejutkan bagi membolehkan kehidupan kedua mereka bermula kembali, selepas beberapa dekad atau abad berlalu.

Idea membekukan badan untuk kehidupan kedua ini dalam aspek sains, sebenarnya dianggap sebagai salah satu cabang pseudosains yang popular.

Bagaimanapun, ketiadaan bukti tidak menghalang ribuan individu berkemampuan menggunakan fasiliti 'sejuk baku manusia' - lebih tepat lagi cyrogenics atau kriogenik dalam bahasa Melayu.

Terdapat 3 buah pusat kriogenik yang dibuka di seluruh dunia dan yang paling popular di antara tiga yang ada - adalah Pusat Penyambungan Hidup Alcor, dikendalikan oleh sebuah yayasan bernama Alcor Life Extension Foundation.

Dua buah lagi pusat serupa adalah Cryonics Institute yang terletak di Michigan, Amerika Syarikat dan KrioRus yang beroperasi dari Moscow, Russia. Sementara itu Pusat Penyambungan Hidup Alcor beroperasi dari Phoenix, Arizona yang terletak di Amerika Syarikat.

Dengan menggunakan teknik sejuk beku berasaskan nitrogen cair, individu-individu berdaftar akan disimpan dalam suhu -328 darjah celcius.  Walaupun demikian, kriogenik bukanlah dibuka hanya untuk storan manusia sahaja. Pemilik-pemilik haiwan boleh juga melakukan simpanan tubuh haiwan kesayangan mereka di pusat seperti Alcor.

Semua individu berdaftar dalam program ini akan dibahagikan kepada dua kategori. Yang pertama adalah mereka yang dianggap ahli. Semua ahli yang tersenarai perlu menunggu detik kematian mereka, untuk disejuk bekukan. Ini bermakna 'ahli' merangkumi mereka yang masih hidup dan bersetuju untuk disimpan.

Sementara itu satu lagi kategori adalah 'pesakit', di mana tubuh-tubuh individu yang telah meninggal dunia akan terus disimpan di pusat-pusat kriogenik yang ada. 'Pesakit' pula dibahagikan kepada dua bahagian - mereka yang telah bersetuju untuk disimpan dalam bentuk tubuh yang lengkap.

Lagi satu kategori adalah mereka yang bersetuju untuk disimpan hanya organ otak mereka.

Apa yang sedikit melucukan, pusat seperti Alcor secara jelas mengakui tidak ada bukti bahawa 'kebangkitan semula' seseorang selepas proses kriogenik boleh benar-benar dilakukan. Namun ia tidak menghalang lebih 1,395 ahli dan 189 pesakit mendaftarkan diri dalam program ini.

Pasti anda tertanya-tanya bagaimanakah proses kriogenik seseorang bermula? Kriogenik adalah satu proses yang dibuat memang berasaskan kepada kajian saintifik, tanpa mempunyai bukti saintifik keberkesanannya.

Pengamal kriogenik percaya hayat seseorang boleh dihenti dan dimulakan kembali, seandainya semua struktur tubuh individu itu berjaya dipelihara. Untuk memelihara tubuh seseorang, proses yang paling baik adalah dengan menyejukkan seseorang melalui proses vitirifikasi di mana struktur tubuh manusia boleh diubah menjadi kukuh ibarat kaca padu.

Vitrifikasi membolehkan tiada zarah ais terbentuk pada tahap bawah beku, membolehkan tubuh mengekalkan bentuk dan struktur asal baik di bahagian luar dan dalamnya tanpa merosakkan rupa asal tubuh itu.

Setiap ahli kriogenik yang sudah mendaftar akan diterangkan prosesnya. Semua proses hanya akan dimulakan seawal 1 ke 7  hari sebelum seseorang ahli diramalkan meninggal dunia, sebagai persediaan.

2 jam pertama kematian seseorang, bahan khas yang dikatakan mampu mengembalikan semula pergerakan oksigen dan darah dalam tubuh akan disuntik bagi membolehkan proses perlindungan dalaman tubuh mula berjalan.

Tubuh pesakit pula akan direndamkan ke dalam air ais dan semua darah dalam badan akan dipam keluar, digantikan dengan cecair khas.

Untuk tempoh 24 jam berikutnya, ahli yang kini sudah menjadi pesakit akan diterbangkan ke Alcor, di mana pesakit akan menjalani proses perfusi (perfusion) yang akan menyalurkan cecair dikenali sebagai 'cryoprotectant' yang akan mampu menghalang tubuh daripada membeku dan selamat untuk disimpan.

Selepas keadaan pesakit stabil dan tidak ada zarah ais terbentuk, pesakit akan disejukkan pada tahap -196 darjah celcius yang akan mengekalkan rupa bentuk asal tubuh pesakit seterusnya merencatkan proses pereputan tubuh.

Pada peringkat inilah pesakit akan dimasukkan ke dalam sebuah storan vakum dipanggil 'dewar' yang mengandungi nitrogen cair, disimpan sehinggalah saintis mempunyai kemampuan kukuh untuk menghidupkan kembali jasad-jasad ini.

Kadar bayaran yang dikenakan untuk peserta dan pesakit program Alcor, berbeza-beza mengikut skim yang dipilih. Seseorang ahli perlu membayar di antara USD28,000 ke USD95,000 (RM116,985 ke RM396,915) serta caj bulanan untuk mendaftar bergantung kepada pakej.

Bagi pesakit pula yang akan disimpankan di fasiliti-fasiliti, caj sekali bayar di antara USD80,000 (RM334,245) untuk menyimpan organ otak sahaja sehinggalah USD200,000 (RM835,605) untuk keseluruhan tubuh dikenakan.

Waris pesakit juga perlu membayar di antara USD525 (RM2193) hingga USD703 (RM2937) sebagai yuran bulanan, bergantung kepada apa yang disimpan.

Disebabkan oleh skim yang melibatkan tuntutan bayaran dari si mati, kebanyakan ahli memilih untuk menamakan Alcor sebagai penerima bayaran insurans sekiranya mereka meninggal dunia - sebagai satu jaminan bayaran dapat diperjelaskan.

Semua pesakit yang didaftarkan akan disediakan dana khas bagi memastikan keperluan dan kebajikan mereka terjaga, sepanjang tubuh mereka disimpan di dalam storan.

Ketika ini jumlah individu yang telah meninggal dunia dan telah menjalani proses kriogenik tidaklah besar. Di Alcor terdapat 189 pesakit tubuh penuh. Di Cryonics Institute pula ada 219 pesakit, tidak jelas berapa pecahannya.

Sementara di KrioRus pula sehingga tahun 2019, ada 36 tubuh, 34 kepala, 10 anjing, 17 kucing, 4 ekor burung dan seekor chinchilla.

Individu pertama dunia yang menjalani proses kriogenik adalah seorang profesor psikologi dari University of California, bernama James Bedford selepas Bedford menerima tawaran yang dibuat sebuah gerakan bernama Life Extension Society,  menawarkan peluang kepada mana-mana individu untuk disimpan sebagai ujian pertama di dunia.

Bedford bersetuju untuk menjalani proses kriogenik, sebelum meninggal dunia pada tahun 1967 ketika berusia 73 tahun akibat kanser. Dia menamakan persatuan itu sebagai penerima wasiat USD100,000 untuk bayaran.

Tubuhnya selamat menjalani proses vitrifikasi, membolehkan pemuliharaan tubuhnya dilakukan disimpan dibeberapa lokasi berbeza sebelum dipindahkan ke Alcor pada tahun 1982, sebagai pusat storan tetap.

Pada 25 Mei 1991, berikutan kerosakan pada tangki yang menyimpan tubuh Bedford serta kemajuan teknologi tangki yang berjaya diterokai, keputusan untuk memindahkan tubuh Bedford ke sebuah tangki lebih moden dibuat.

Selepas mengosongkan tangki lama yang menyimpan Bedford, pasukan yang perlu menguruskan perpindahan Bedford mendapati jasad Bedford yang ketika itu telah tersimpan selama 24 tahun masih lagi berada dalam keadaan baik - menunggu tibanya detik di mana dia 'boleh dibangunkan semula'...

Fifty years frozen: The world’s first cryonically preserved human’s disturbing journey to immortality

Dear Dr. Bedford – An Open Letter to the First Frozen Man


5 Jenama Yang Sebenarnya Turut Menghasilkan Senjata Tentera

Sebut tentang satu jenama terkenal, pasti mudah untuk kita mengaitkan jenama itu dengan produk yang menjadi identiti utamanya.

Walaupun begitu di sebalik banyak syarikat-syarikat berstatus antarabangsa yang menghasilkan produk kegunaan kita, mereka sebenarnya adalah konglomerat dunia yang turut terlibat dalam penghasilan bermacam jenis produk lain - termasuklah senjata.

Tahukah anda penglibatan-penglibatan jenama ini? Berikut adalah lima jenama yang tak disangka-sangka, sebenarnya merupakan pengeluar senjata dan kelengkapan tentera dunia.

Ford di seluruh dunia terkenal sebagai syarikat pertama yang melancarkan jualan kereta secara komersial.

Dalam divisyen syarikat gergasi ini, wujud satu divisyen khas dinamakan Ford Aerospace, dibangunkan untuk tujuan pembinaan kelengkapan penerbangan dan pertahanan yang beroperasi di Newportt Beach, California pada tahun 1956.

Dibangunkan berasaskan kepada teknologi milik sebuah syarikat bernama Aeronutronic, Ford Aerospace mengeluarkan sejenis peluru berpandu yang dinamakan AIM-9 Sidewinder, digunakan dalam angkatan udara Amerika Syarikat pada tahun 1964.

Selain itu Ford Aerospace juga bertanggungjawab membangunkan beberapa projek kendiri seperti peluru anti kereta kebal Shillelagh, pod pensasar berasaskan laser Pave Knife dan beberapa lagi projek bersama tentera, selain turut terlibat dengan syarikat-syarikat lain dalam pembangunan di bawah kendalian kerajaan.

Dikenali sebagai pengeluar kereta penumpang dengan harga berpatutan, pasti tidak ramai menyangka Mitsubishi menerusi divisyen Mitsubishi Heavy Industries, Ltd. (MHI) adalah pengeluar jet pejuang kan?

Bermula sebagai sebuah syarikat membina kapal pada tahun 1891, MHI akhirnya berkembang menjadi syarikat swasta terbesar di Jepun terlibat dalam pelbagai industri seperti perkapalan, jentera berat, kereta api dan pastilah aeronautik, penerbangan serta pertahanan.

MHI memasarkan pesawat pejuang yang menjadi antara kelengkapan rasmi pasukan pertahanan Jepun, selain daripada mengeluarkan kereta perisai dan kereta kebal sendiri. Legasi perkapalan MHI diteruskan dengan pengeluaran kapal perang serta kelengkapan peluru berpandu pelbagai jenis.

Lebih unik, MHI turut sama mempunyai keupayaan menghasilkan peranti satelit dan juga kapal angkasa untuk tujuan pelancaran satelit sendiri.

Samsung cukup mirip dengan jenama telefon pintar dan barangan elektronik, tetapi dalam sejarah syarikat ini - mereka juga pernah berkecimpung dalam penghasilan senjata.

Samsung Precision Co. Ltd. ditubuhkan sebagai salah satu divisyen di bawah konglomerat Samsung, yang dimulakan untuk membangunkan peralatan makmal. Tawaran kerjasama dengan syarikat General Electric dari Amerika Syarikat memulakan penglibatan Samsung dalam bidang pembuatan enjin jet.

Dari sinilah Samsung menimba pengalaman, melangkah lebih jauh menghasilkan helikopter model Bell 427 bersama firma Bell Helicopter, disamping menghasilkan enjin dan komponen enjin jet untuk kegunaan syarikat penerbangan lain di bawah nama baru Samsung Aerospace Industries.

Pada tahun 1989 ekoran ancaman Korea Utara yang menaiktaraf kelengkapan pertahanan mereka, Samsung Aerospace Industries bersama Agensi Pertahanan Korea Selatan mula membangunkan kereta kebal K9 Thunder, yang menjadi produk mereka paling berjaya dalam industri pertahanan.

Kawasaki merupakan antara jenama yang harus diberikan kredit memberikan nafas kedua kepada kebangkitan populariti motorsikal besar di negara kita.

Sebuah syarikat yang memang bermula sebagai sebuah syarikat pembina pesawat, Kawasaki Heavy Industries Aerospace Company (KHIAC) kini merupakan divisyen kepada Kawasaki, bertanggungjawab membina produk aeronautik, angkasa, enjin pesawat serta peluru berpandu.

Selepas tamat era pendudukan Amerika Syarikat yang menghalang syarikat seperti Kawasaki beroperasi, KHIAC mula menjalinkan kerjasama dengan beberapa syarikat Jepun lain bagi merancakkan kembali industri mereka yang terhenti.

Bermula dekad 1970-an, KHIAC mula bergiat lebih aktif dalam pembangunan kenderaan ketenteraan bersama Kementerian Pertahanan Jepun, membangunkan model jet pengangkut besar Kawasaki C-1 yang digunakan sehingga tahun 2016.

Model ini kemudiannya digantikan dengan model tambah baik Kawasaki C-2 yang masih dalam perkhidmatan, khas untuk kegunaan pasukan pertahanan Jepun.

Sebut Daikin, terus teringat pendingin hawa. Ini kerana Daikin merupakan pemegang hakcipta paten teknologi penyejukan berasaskan cecair penyejuk yang banyak digunakan dalam kediaman dan bangunan.

Daikin bermula sebagai sebuah syarikat pembekal hos radiator penyejuk kapal terbang, sebelum mula menjadikan teknologi penyejukan sebagai bidang utama.

Mereka membangunkan sistem penyejuk 'mifujirator' yang digunakan oleh tentera laut Jepun untuk kegunaan kelengkapan mereka sebelum mula mengeluarkan pendingin hawa komersial pertama pada tahun 1951.

Divisyen yang bertanggungjawab dalam penciptaan senjata Daikin, adalah Defense Systems Division. Divisyen ini biasanya terlibat dalam proses akhir pembuatan senjata-senjata ringan seperti senapang dan grenad, yang dibangunkan oleh syarikat-syarikat Jepun lain.

Antara produk pertahanan keluaran Daikin yang popular di kalangan angkatan ketenteraan Jepun, adalah grenad Type 06 dan senapang Type 89.

Kami yakin selepas ini anda tidak lagi mampu melihat pendingin hawa jenama Daikin tanpa terfikir tentang letupan.


4 Barangan yang Naik Harga Mendadak Akibat Krisis Rusia-Ukraine

Seperti yang diketahui umum, seluruh dunia kini sedang tertumpu kepada krisis yang berlaku di antara Rusia dan Ukraine. Ketegangan di antara kedua-dua negara yang bermula sejak Februari 2014 itu mencapai kemuncaknya apabila Rusia melancarkan serangan berskala penuh ke atas Ukraine pada 24 Februari 2022.

Tidak dinafikan bahawa perang yang meletus ini akan memberi kesan terutamanya kepada penduduk Ukraine. Namun, tahukah anda bahawa seluruh dunia juga mengalami kesan akibat krisis kedua-dua negara ini.

Kesan yang dimaksudkan ialah dari segi hubungan diplomatik dan ekonomi. Serangan ke atas Ukraine dan sekatan yang dikenakan Barat ke atas Rusia sedikit sebanyak akan mempengaruhi beberapa bahan penting dalam pasaran. Berikut adalah beberapa barang yang mengalami kenaikan harga mendadak akibat krisis ini.

Sejak awal tahun 2022, harga gandum yang didagangkan di Amerika Syarikat telah melonjak kira-kira 12% manakala jagung pula meningkat sebanyak 14%. Inflasi makanan  akan menjadi lebih teruk jika meletusnya konflik bersenjata seperti krisis Rusia-Ukraine.

Tambahan pula, Rusia dan Ukraine merupakan antara pengeluar besar gandum dan jagung dalam pasaran dunia. Kedua-dua negara itu dianggarkan menyumbang sebanyak kira-kira 30% daripada pasaran eksport gandum global. Ini bermakna, hampir satu pertiga daripada eksport gandum mungkin terjejas akibat krisis ini.

Kenaikan harga gandum dan jagung ini akan lebih memberi kesan kepada negara-negara yang menjadikannya sebagai bahan utama dalam makanan ruji mereka.

Akibat gangguan bekalan gandum dari rantau Laut Hitam berikutan krisis Rusia-Ukraine, eksport gandum dari Perancis diharap dapat memenuhi permintaan tinggi gandum dari negara-negara Kesatuan Eropah yang lain.

Gas asli merupakan salah satu sumber tenaga utama di negara Barat dan Eropah. Untuk pengetahuan anda, Rusia adalah pembekal gas asli terbesar kepada negara-negara Kesatuan Eropah iaitu sebanyak 40% dan merupakan pembekal kedua terbesar dunia.

Amerika Syarikat telah mencadangan kepada sekutunya untuk mengadakan sekatan ke atas minyak daripada Rusia sebagai hukuman kerana pencerobohan Rusia ke atas Ukraine.

Namun, Jerman dan Netherlands telah menolak cadangan itu. Ini berikutan ugutan Rusia untuk menghentikan bekalan gas asli ke Eropah jika Amerika dan sekutunya meneruskan sekatan ke atas minyak Rusia.

Jika Rusia menyekat bekalan gas asli mereka, negara-negara Kesatuan Eropah akan mengalami kenaikan mendadak harga bekalan gas berikutan permintaan tinggi bekalan dari luar.

Rusia merupakan pengeluar minyak ketiga terbesar dunia selepas Amerika Syarikat dan Arab Saudi. Bekalan minyak dari Rusia menyumbang kepada 10% eksport global. Namun, negara-negara Kesatuan Eropah menerima sehingga 30% bekalan minyak daripada Rusia.

Jika Amerika Syarikat dan United Kingdom meneruskan niat mereka untuk menyekat minyak daripada Rusia, harga pasaran minyak dunia boleh meningkat dua kali ganda.

Selain petroleum, harga minyak masak juga akan mengalami peningkatan ketara. Ukraine ialah pengeluar dan pengeksport minyak bunga matahari terbesar dunia dengan bahagian pasaran global sebanyak 47% manakala Rusia pula sebanyak 29.9%.

Minyak matahari merupakan minyak sayuran ketiga paling banyak didagangkan selepas minyak sawit dan kacang soya. Gangguan bekalan daripada Rusia dan Ukraine akan menyebabkan harga minyak sayuran lain meningkat.

Malaysia merupakan pengeksport minyak sawit kedua terbesar global selepas Indonesia. Baru-baru ini, harga Minyak Sawit Mentah (MSM) negara buat pertama kalinya mencecah harga RM8,000/tan berikutan gangguan bekalan minyak masak akibat krisis Rusia-Ukraine.

Salah satu lagi barangan yang dijangka akan mengalami peningkatan harga mendadak dalam pasaran dunia adalah logam. Ukraine dan Rusia merupakan penyumbang besar dalam pasaran logam global.

Kejatuhan mata wang Ukraine dan sekatan ekonomi terhadap Rusia akan menyebabkan harga logam seperti tembaga, nikel, platinum, aluminium dan paladium meningkat dengan mendadak.

Bahan-bahan logam ini merupakan bahan penting dalam penghasilan barangan elektronik, alat ganti kenderaan dan penghasilkan besi keluli. Rusia memiliki 10% daripada rizab nikel dan platinum dunia yang diperlukan dalam penghasilan bateri kereta elektronik yang semakin mendapat permintaan.

Industri cip Amerika Syarikat sangat bergantung kepada neon yang dieksport Ukraine. Sementara itu, Rusia juga mengeksport beberepa elemen penting lain dalam industri pembuatan semikonduktor, enjin jet, kereta dan perubatan.

Peningkatan bahan utama dalam penghasilan mikrocip ini akan menyumbang kepada kenaikan harga barangan elektronik seperti telefon pintar, televisyen, komputer dan banyak lagi.


7 Kasut Yeezy Paling Bernilai dan Termahal di Dunia

Dalam dunia kasut sneaker, jenama Yeezy milik Kanye West adalah antara yang paling mahal dan mempunyai pengumpulnya. Selepas melancarkan barisan kasutnya pada tahun 2009, nilai bersih Kanye West dengan cepat meningkat melepasi $6 bilion hasil jualan dan kerjasama secara besar-besaran dengan jenama seperti Nike dan Adidas.

Hari ini, kasut Yeezy mudah dicari kerana ia sangat popular. Namun, tidak dinafikan bahawa terlalu banyak kasut Yeezy tiruan yang dijual secara berleluasa di Malaysia kerana permintaannya yang tinggi dan harganya yang kadang-kala tidak masuk akal.

Jenama Yeezy menjana pendapatan kira-kira $1.7 bilion setahun dan Kanye sendiri memperoleh lebih daripada $190 juta daripada jualan pada 2021. Walaupun harga kasut berbeza-beza bergantung pada corak warna, rekabentuk unik dan faktor lain, kebanyakan Yeezy dengan mudah berharga lebih daripada $1,000.

Boost 750s ini adalah barisan OG oleh Yeezy dan Adidas. Kasut ini keluar pada 2015 dan menandakan permulaan usaha baharu Yeezy di luar jenama Nike dan peminat Yeezy teruja. Kanye memakai salah satu daripada kasut pertama Yeezy Boost 750 ke Anugerah Grammy sebagai usaha promosi.

Menariknya, Kanye melakukan perkara yang sama sebelum barisan pertama Yeezys keluar dengan kerjasama Nike pada tahun 2009. Walaupun Boost 750 berharga kurang daripada $1,000 pada tahun 2015, kasut itu sering dijual pada harga sekurang-kurangnya $1,000 pada platform jualan semula.

Boost 350 keluar pada 2015 dan dijual pada harga $200 sahaja. Hari ini, kasut ini kerap djiual dengan harga lebih daripada $1,700. Yeezy mempunyai banyak produk pada masa kasut ini dikeluarkan, tetapi model ini antara yang mendapat permintaan daripada peminatt Yeezy.

Kasut itu mendapat sambutan hebat, sebahagiannya kerana peminat menyukai reka bentuknya yang serba boleh. Seperti yang dinyatakan oleh satu laporan, "kasut ini bukan sahaja kelihatan sesuai untuk ke gim, tetapi juga pakai kasual dal ianya sangat selasa". Kasut ini menjadi antara kerjasama Adidas dan Yeezy yang paling berjaya.

Anda boleh memanggil kasut ini sebagai rekabentuk Yeezys asal. Barisan Air Yeezy 1 keluar pada tahun 2009 hanya selepas Kanye memakai sepasang prototaip Yeezy ini ke Anugerah Grammy 2008. Kasut yang baru dikeluarkan sangat berjaya tetapi semua gembar-gembur itu hanyalah pratonton masa depan berbilion dolar Yeezy.

Hari ini, Nike Air Yeezy 1s varian kelabu Zen dengan mudah dijual pada harga sekurang-kurangnya $5,000, menjadikannya Yeezy yang kelima termahal di dunia. Menariknya, kasut ini asalnya hanya berharga $250, tetapi itu tidak menghalang orang ramai daripada menjual semula kasut mereka untuk harga berkali-kali ganda.

Nike Air Yeezy 2s keluar sejurus sebelum Kanye meninggalkan Nike dan menyertai Adidas. Kasut ini datang dalam pelbagai warna, termasuk Wolf Grey/Pure Platinum, tetapi hitam dan merah adalah salah satu versi paling mahal di pasaran jualan semula.

Walaupun dijual hanya $250 apabila ia dikeluarkan  pada tahun 2012, kasut ini dijual pada harga $7,000 atau lebih hari ini. Menariknya, Nike Air Yeezy 2s dibangunkan dalam beberapa warna sampel yang akhirnya tidak dikeluarkan di pasaran kerana dipercayai kurang mendapat permintaa.

Net Tan (kadangkala hanya dipanggil Net) ialah kombmbinasi warna ketiga dan terakhir untuk kasut sulung Kanye. Seperti dua kombinasi warna Yeezy 1 yang lain, kasut ini dibuat dengan kerjasama Nike dan datang dengan tanda harga hanya $250.

Hari ini, kasut bersejarah ini dijual pada harga sekurang-kurangnya $10,000. Reka bentuk ikonik kasut ini menampilkan bahagian atas kulit kuning air dan tapak tengah yang dipinjam daripada Nike Air Jordan 3.

Sebelum Yeezys dipasarkan secara meluas untuk dijual, salah satu daripada beberapa prototaip telah dipakai oleh Kanye sendiri pada Anugerah Grammy tahunan ke-50 pada tahun 2008. Artis itu memakai prototaip kasut yang akan dikeluarkan tidak lama lagi ketika dia dilakukan untuk menghormati ibunya yang baru meninggal dunia, Donda West.

Pada tahun 2021, sepasang Yeezys pra-keluaran yang pernah dipakai itu itu mula dijual dan peminat teruja. Apabila prose pembidaan di portal lelong Sotheby's ditutup, kasut ini telah berjaya dijual dengan tanda harga yang memecahkan rekod $1.8 juta.

Dengan anggaran tag harga $16 juta, Yeezy ini adalah termahal di dunia. Kerjasama Yeezy-Nike ini muncul pada 2014, sejurus selepas Kanye meninggalkan jenama itu kerana dakwaan kekurangan kawalan kreatif. Walau bagaimanapun, Kanye akhirnya menarik balik beberapa kenyataan awalnya tentang kekecewaannya terhadap Nike.

Dalam usaha untuk menjernihkan suasana, keduanya telah memperkenalkan kasut yang sangat popular ini pada pada Februari 2014. Walaupun Red Octobers mempunyai harga runcit asal hanya $245, peminat dengan cepat menjual semula kasut itu di eBay. Menurut satu laporan, beberapa pasang ini berjaya dijual sehingga $16 juta.


3 Syarat Vladimir Putin Bagi Menamatkan Pencerobohan Ukraine

Percaturan politik menjadi punca utama kenapa Russia bertindak berani masuk menceroboh Ukraine, dalam usaha mempertahankan kedaulatan negara mereka.

Dari perspektif Russia, percaturan politik yang menjurus kepada kejatuhan Presiden Ukraine, Viktor Yanukovych dalam Revolusi Maidan yang diketahui mesra dengan kepimpinan tertinggi Russia membawa kepada pilihanraya Presiden tahun 2014, sehingga sekarang.

Situasi ini membawa perubahan besar kepada pengaruh Russia ke atas dua wilayah yang menjadi rebutan Ukraine-Russia iaitu Donetsk dan Luhansk, secara tidak rasmi dinamakan sebagai Wilayah Donbas. Jadi tidak menghairankan sekiranya dua kawasan itu menjadi antara isu terpenting yang diletakkan sebagai syarat bagi Russia menghentikan 'operasi khas' mereka di Ukraine.

Ada 3 syarat utama ditetapkan kerajaan Russia di bawah Vladimir Putin bagi menghentikan serangan yang sedang berlaku. Apakah syarat itu?

Walaupun secara rasminya merupakan dua buah negeri di bawah kerajaan Ukraine, Donetsk dan Luhansk - dikenali secara kolektif sebagai Donbas telah melaksanakan pemberontakan menuntut kemerdekaan, sejak tahun 2014 selepas kejatuhan Yanukovych.

Terletak di bahagian timur sempadan Ukraine dan Russia, sebuah referendum telah diadakan bagi menentukan hala tuju dua negeri yang kuat hubungannya dengan Russia, disebabkan oleh sejarah penduduk di sana yang rata-ratanya hadir dari Russia ketika era pentadbiran Kesatuan Soviet.

Didalangi oleh dua kerajaan tidak rasmi iaitu Donetsk People's Republic (DPR) dan Luhansk People's Republic (LPR), pimpinan Russia menyatakan sokongan penuh ke atas tuntutan kemerdekaan yang dilakukan DPR dan LPR, walaupun secara tidak formal.

Sehinggalah pada 21 Februari tahun 2022, Vladimir Putin secara rasmi mengiktiraf kemerdekaan kedua-duanya melalui perjanjian Persahabatan,

Kerjasama dan Bantuan dengan pemimpin kanan DPR dan LPR - membolehkan Russia mula meletakkan angkatan tentera di dua wilayah bergolak ini, sebagai persediaan menceroboh Ukraine - yang kita tahu berlaku pada 24 Februari 2022.

Presiden Putih menuntut agar kerajaan Ukraine menghormati apa yang dimahukan oleh rakyat pimpinan DPR dan LPR, membenarkan kedua-duanya merdeka tanpa ada lagi gangguan dan campur tangan dari pihak Ukraine.

Dalam erti kata lain: Russia tidak mengambil wilayah Donbas keluar dari Ukraine, sebaliknya Russia hanya mengiktiraf yang Donetsk dan Luhansk tidak lagi mahu duduk di bawah pentadbiran kerajaan Ukraine.

Berbeza dengan situasi yang melibatkan Donetsk dan Luhansk, tuntutan Putin ke atas wilayah Crimea yang turut menjadi salah satu syarat utama perdamaian - berpunca daripada peristiwa yang berlaku pada tahun 1954.

Crimea merupakan sebuah wilayah yang didominasi masyarakat Russia, terletak berdekatan Romania dan Turki. Dikenali dengan nama Crimea Oblast (bermakna 'wilayah"), Crimea dan seluruh kuasa pentadbirannya dipindahkan dari Russia Soviet Federative Socialist Republic ke Ukrainian SSR, salah sebuah republik di bawah Kesatuan Soviet.

Bagaimanapun tindakan ini mendapat bantahan pimpinan pro-Russia, yang membawa kepada persengketaan panjang berkenaan status sebenar kesahihan pengalihan kuasa yang berlaku. Situasi ini mula memuncak selepas Presiden Yakunovich ditumbangkan, yang dikhuatiri akan mula mengakibatkan pengaruh masyarakat Russia ke atas Crimea menurun.

Pada 16 Mac 2014, satu referendum diadakan di Crimea bagi membolehkan orang ramai memilih sama ada untuk kekal dengan Ukraine atau berada di bawah pentadbiran Russia.

Itu tidak menghalang kepada pembentukan Republic of Crimea yang mengistiharkan kemerdekaan dari Ukraine, seterusnya melakukan permohonan untuk menyertai Persekutuan Russia.

Russia menerima permohonan itu, melakukan deklarasi persahabatan dan kerjasama dengan kerajaan baru itu pada 18 Mac 2014 walaupun ditentang pemerhati luar.

Satu tuntutan yang menjadi agenda utama Vladimir Putin sebelum dia mengarahkan tenteranya menceroboh masuk Ukraine, adalah untuk memastikan kerajaan Ukraine meminda perlembagaan mereka - menjadikan Ukraine salah sebuah negara neutral.

Ini bermakna, untuk Russia menghentikan segala bentuk serangan ke atas Ukraine - kerajaan Ukraine perlulah secara perlembagaan tidak lagi boleh memihak kepada mana-mana pertubuhan antarabangsa yang dibentuk seperti Kesatuan Eropah atau NATO, menyertai atau menyokong pertubuhan sebegitu di masa akan datang.

Perubahan Ukraine sebagai sebuah neutral sepenuhnya juga memerlukan Ukraine merombak semula sistem pertahanan negara itu, tidak lagi memiliki pasukan pertahanan tentera sendiri.

Bergelar negara neutral juga memelukan Ukraine untuk mewujudkan dasar perlembagaan yang akan menghalang mana-mana negara luar, seperti Amerika Syarikat atau United Kingdom membuka pengkalan tentera di sana.

Bagi penyelidik anti-Russia, sikap keras yang ditayangkan Presiden Vladimir Putin dilihat sebagai satu tindakan kurang ajar, yang dibuat untuk membolehkan sebuah lagi negara boneka Russia seperti Belarus dihasilkan.

Bagaimanapun ada pihak turut melihat cadangan (atau syarat) neutraliti yang dipinta Putin sebagai satu langkah penyelesaian terbaik, dalam memastikan kedaulatan Ukraine terjaga bukan saja dari aspek keselamatan bahkan dalam aspek ekonomi.

Sekiranya Ukraine melaksanakan dasar neutral atau berkecuali dalam dasarnya, Ukraine pada masa hadapan boleh menyeimbangkan hubungan negara itu dengan pihak luar seperti Amerika Syarikat dan United Kingdom dalam aspek-aspek ekonomi khasnya, sambil tidak disisihkan daripada pengaruh Russia di rantau tersebut.

Presiden Zelenskyy ketika artikel ini ditulis, masih kekal dengan pendiriannya yang agak berat ke arah NATO, terus berharap agar bantuan daripada pihak tersebut mampu menangkis ancaman Russia yang semakin kuat di negara bergolak itu.

Putin juga masih belum jelas apakah matlamat akhirnya, seandainya permintaan untuk Ukraine ditukar menjadi sebuah negara berkecuali dimakbulkan.

Sekiranya itu benar-benar berlaku, adakah Putin akan turut sama melepaskan tuntutannya ke atas Crimea, Donetsk dan Luhansk atau Ukraine akhirnya akan kehilangan sebahagian tanah jajahan, serta tidak lagi mempunyai angkatan untuk pertahanan?


7 Unit Ukuran Paling Pelik dan Unik Dari Seluruh Dunia

Sepanjang sejarah manusia, kita telah menemui pelbagai cara untuk mengukur apa sahaja di sekeliling kita. Terdapat usaha untuk menyeragamkan unit pengukuran ini namun ianya adalah hampir mustahil kerana terdapat negara atau kawasan yang berkeras menggunakan unit pengukuran yang sudah digunakan sejak sekian lama.

Malah, negara besar seperti Amerika Syarikat sendiri enggan menggunakan sistem pengukuran metrik. Baca artikel kami 10 Cara Pelik Amerika Syarikat Menggunakan Sistem Unit Metrik untuk lihat pelbagai unit kiraan pelik yang digunakan di sana.

Kali ini, kami ingin kongsikan koleksi 7 unit kiraan pelik yang wujud di seluruh dunia. Bagaimana pula dengan kita di Malaysia? Adakah terdapat unit kiraan yang cukup unik dan pelik pernah digunakan di negara kita sejak zaman nenek moyang kita dahulu?

Panjang kuda adalah ukuran yang terkenal digunakan dalam dunia lumba kuda. Ia kadangkala dikenali sebagai "horse length" (panjang kuda) atau disingkatkan sebagai "length" (panjang), tetapi ukuran asal datang daripada panjang fizikal kuda biasa. Ini biasanya sekitar 2.4 meter.

Dalam perlumbaan kuda tradisional, ukuran ini akan digunakan untuk menerangkan jarak antara kuda yang sedang berlumba. Contohnya adalah apabila kuda lumba terkenal, Seabiscuit yang menang melawan saingan utamanya War Admiral dengan "4 length" pada tahun 1938.

Poronkusema ialah unit jarak yang diukur pada kira-kira 7.5 kilometer, berdasarkan sejauh mana rusa kutub boleh berhijrah sebelum perlu berhenti dan membuang air kecil. Sesetengah sumber menyatakan jaraknya lebih kurang 9.6 kilometer. Terjemahan sebenar porunkusema ialah "jarak yang boleh ditempuh oleh rusa kutub dengan selesa sebelum berehat".

Landskap Finland sangat padat dengan hutan (78 peratus dilitupi oleh hutan), jadi merentasinya agak sukar. Oleh itu, para peneroka memperkenalkan unit mereka sendiri untuk menganggarkan jarak. Dikatakan rusa kutub tidak boleh berjalan dan membuang air kecil pada masa yang sama, jadi mereka perlu berhenti secara berkala.

Morgen ialah unit ukuran yang digunakan di Eropah dan Afrika Selatan untuk luas. Ia digunakan sebagai satu unit untuk menggambarkan anggaran jumlah tanah yang boleh diusahakan pada waktu pagi sehari oleh seorang lelaki di belakang seekor lembu atau kuda yang mengheret bajak berbilah tunggal. Saiz morgen berbeza antara 0.5 dan 2.5 ekar.

Di bahagian Afrika Selatan, morgen adalah unit ukuran rasmi untuk tanah sehingga tahun 1970-an. Pada tahun 2007, Persatuan Undang-undang Afrika Selatan mencipta formula untuk menukar morgen kepada hektar dengan nisbah 1 morgen kepada 0.856 hektar.

Big Mac Index mengambil namanya daripada burger ikonik McDonald's dan diterbitkan oleh majalah The Economist sebagai cara mengukur pariti kuasa beli (dikenali sebagai PPP) antara mata wang yang berbeza di seluruh dunia. Ia dicipta pada tahun 1986 oleh akhbar itu, dan ia dikeluarkan setiap tahun.

Penggunaan indeks ini adalah seperti berikut: Secara teori, apabila kadar antara dua mata wang diselaraskan, kos barang tertentu sepatutnya masih sama dalam kedua-dua mata wang (tanpa mengira perubahan dalam kadar). Untuk menguji teori ini, indeks Big Mac membandingkan berapa kos satu Big Mac di kedua-dua negara.

Micromort ialah unit yang digunakan untuk mentakrifkan risiko sebagai satu dalam satu juta peluang kematian. Sebab ia wujud adalah untuk mengukur tahap risiko pelbagai aktiviti. Micromort telah dibangunkan oleh Ronald A. Howard pada tahun 1980.

Sebilangan mikromort "garis dasar" wujud untuk menunjukkan tahap risiko relatif aktiviti yang berbeza. Di AS, risiko dibunuh diukur pada 48 micromorts setahun, manakala pendakian Gunung Everest (yang diketahui sangat berbahaya) diukur pada 40,000 micromorts setiap pendakian!

Miner’s Inch (inci pelombong) ialah unit ukuran yang digunakan oleh pelombong terutamanya di seluruh Amerika Syarikat dan Kanada untuk mengukur aliran air. Unit ini adalah berdasarkan kadar aliran air dalam pintu air (walaupun saiz pintu air boleh berbeza.

Pelombong akan menggunakan pengiraan ini untuk menentukan berapa banyak air yang diperlukan untuk mengekalkan bekalan yang berterusan apabila diperlukan. Pengiraan sebenar bekalan air ditentukan dengan mengukur jumlah air yang melalui bukaan dalam satu saat.

Indeks Waffle House ialah unit ukuran yang digunakan oleh Agensi Pengurusan Kecemasan Persekutuan AS (FEMA) untuk menentukan secara anggaran kasar kesan ribut ke atas kawasan awam dan keupayaan (atau ketidakupayaan) mereka untuk pulih daripadanya.

Indeks tersebut membolehkan agensi tersebut menentukan kemungkinan bantuan diperlukan dalam situasi bencana. Waffle House digunakan oleh agensi itu kerana kebiasaannya restoran Waffle House sentiasa kekal terbuka semasa ribut teruk di AS. Indeks ini dicipta pada tahun 2011 berikutan puting beliung di mana dua restoran Waffle House tetap dibuka.


Kisah Pengasas Coklat Hershey yang Sangat Pemurah

Mungkin kebanyakan daripada anda pernah menikmati keenakan coklat jenama Hershey yang popular di seluruh dunia. Namun, tidak ramai mengetahui mengenai pengasas syarikat coklat ini iaitu Milton Hershey.

Milton memperolehi kekayaannya setelah berjaya menghasilkan coklat susu secara besar-besaran yang pada masa itu adalah produk mewah yang dihasilkan oleh orang Jerman dan Switzerland. Walaupun kaya-raya, Milton sebenarnya adalah seorang yang sangat pemurah. Berikut adalah kisahnya.

Dilahirkan pada 13 September 1857 di Derry, Pennsylvania, Milton Snavely Hershey merupakan anak kepada pasangan petani berketurunan Switzerlan dan Jerman.

Sebagai seorang anak petani, Milton tidak mendapat pendidikan tinggi dan hanya bersekolah sehingga darjah empat sahaja. Ketika berusia 14 tahun, dia mendapat pekerjaan di sebuah syarikat akhbar Jerman-Inggeris tetapi tidak gembira dengan kerjanya itu.

Bapa Milton berang apabila anaknya dipecat daripada syarikat akhbar itu tetapi ibunya mencadangkan supaya Milton menceburi bidang pembuatan manisan pula. Milton kemudian belajar untuk membuat gula-gula dan aiskrim daripada Joseph Royer di Lancaster, Pennsylvania.

Setelah empat tahun mengikuti Joseph Royer, Milton kembali untuk memulakan perniagaannya sendiri. Dia berpindah ke Philadelphia pada tahun 1876 di mana ia merupakan tahun Amerika Syarikat mengadakan World's Fair yang pertama. Milton berharap pameran itu akan membuatkan perniagaannya berjaya.

Walaupun mendapat bantuan kewangan daripada ibu dan ibu saudaranya, perniagaan pertama Milton Hershey gagal teruk dan syarikatnya diisytiharkan muflis pada 1882. Dia kemudian berpindah ke Colorado untuk mencari pekerjaan ketika Amerika dilanda kemelesetan ekonomi.

Di sanalah Milton mempelajari ilmu membuat gula-gula karamel menggunakan susu segar. Pada tahun 1883, dia memulakan perniagaan manisannya yang kedua di New York.

Namun, perniagaan keduanya juga tidak bertahan lama kerana masalah aliran tunai dan polis merampas peralatan membuat gula-gula kerana gagal membayar hutang. Menjelang tahun 1886, Milton Hershey hampir muflis.

Dia menggunakan wang terakhir yang ada padanya untuk membeli tiket kereta api pulang ke Lancaster. Di tempatnya sendiri, dia dianggap sebagai seorang yang gagal.

Di Lancaster, Milton Hershey yang berusia 29 tahun ketika itu akhirnya bernasib baik. Ketika membantu ibu dan ibu saudaranya menghasilkan manisan, Milton secara tidak sengaja mencipta sejenis karamel yang digelarnya sebagai "Crystal A".

Hershey mula menjual produk Crystal A kepada sesiapa sahaja yang ditemuinya dan menjanjikan bahawa ia akan "cair di dalam mulut anda." Dia bernasib baik apabila salah bertemu dengan seorang pengimport gula-gula British yang sangat tertarik dengan produk itu sehingga meminta pesanan borong.

Setelah mendapat pinjaman daripada Bank Kebangsaan Lancaster, Milton mengasaskan Lancaster Caramel Company pada tahun 1886 dan hanya menjual coklat secara borong kepada pelanggan. Perniagaan itu merupakan satu kejayaan besar sehingga Milton mempunyai dua kilang dan 1,300 pekerja pada 1890-an.

Pada tahun 1892, Milton membeli sebuah mesin pembuat coklat dari Jerman. Sebelum itu, Milton hanya menggunakan coklat sebagai salutan pada gula-gula karamelnya. Milton merancang untuk membuat peralihan dalam perniagaannya.

Pada tahun 1900, Milton menjual Lancaster Caramel Company dengan harga USD 1 juta. Walaupun kehilangan perniagaan dan produk "Cystal A" yang menguntungkan tetapi dia bijak apabila mengekalkan hak resipi coklatnya.

Hasil daripada jualan itu, dia kemudian mengasaskan Syarikat Coklat Hershey di Bandar Derry di mana dia tahu bahawa kawasan ladang di situ mempunyai bekalan tenusu yang mencukupi untuk perniagaannya. Pada tahun 1905, produk terkenalnya iaitu Hershey Kiss memasuki pasaran.

Walaupun mempunyai wang yang begitu banyak, Milton Hershey dan isterinya, Catherine Sweeney, tidak mempunyai zuriat untuk mewarisi kekayaan mereka. Namun, mereka tahu bagaimana untuk membelanjakan wang itu.

Pada tahun 1909, Milton dan isterinya membuka Sekolah Perindustrian Hershey untuk kanak-kanak yatim piatu dan ia masih beroperasi sehingga hari ini. Kanak-kanak ini diberi didikan dalam kemahiran menghasilkan produk manisan seperti gula-gula dan coklat.

Setelah isterinya meninggal dunia pada tahun 1915, Milton menumpukan hidupnya kepada perniagaan dan kerja-kerja kebajikan. Dengan kekayaan yang melimpah ruah, dia mula membina sebuah bandar yang dinamakan sebagai Hershey di Pennsylvania.

Dia mula membina rumah untuk para pekerjanya. Dalam tahun-tahun yang mendatang, Bandar Hershey mempunyai kemudahan yang lengkap seperti bank, hotel, sekolah awam, taman tema, gereja, padang golf dan zoo.

Milton Hershey turut menyumbangkan USD 60 juta saham syarikatnya kepada badan dana Hershey Trust. Dia juga menyumbang coklat Hershey kepada tentera Amerika yang berperang dalam Perang Dunia Kedua.

Pada hari ini, Sekolah Milton Hershey mendidik seramai 1,900 pelajar setiap tahun. Sementara itu, Yayasan M.S. Hershey masih membiayai aktiviti kebudayaan di Bandar Hershey yang kini mempunyai populasi kira-kira seramai 14,000 orang.

Milton Hershey meninggal dunia pada 13 Oktober 1945. Walaupun telah lama tiada, perniagaannya terus berkembang pesat di seluruh dunia. Jutaan orang di seluruh dunia telah menikmati produk enak daripada syarikat Hershey tanpa mengetahui keperitan yang dilalui Milton Hershey menjayakan perniagaan coklatnya.


'Phoenix Jones' - Adiwira 'Batman' Sebenar Dalam Dunia Nyata

Karya komik fiksyen yang memaparkan watak 'Batman' sering dipuji, disebabkan latar belakang watak utama komik tersebut berbeza berbanding individu adiwira lain.

'Batman' atau nama sebenarnya Bruce Wayne adalah seorang manusia biasa berkemahiran tinggi dalam penyiasatan dan seni pertempuran, dibantu teknologi moden yang dibangunkan menggunakan duit warisan keluarga untuk membanteras jenayah.

Ekoran sifat-sifat biasa itu, lebih mudah untuk seseorang dalam dunia nyata cuba menterjemahkan sifat keperwiraan yang ditonjolkan Bruce Wayne/Batman, berbanding adiwira lain. Persoalannya, adakah wujudkah individu mirip Batman dalam dunia nyata?

Bagi masyarakat Seattle, Amerika Syarikat yang terkenal dengan gerakan muziknya - kawasan itu juga merupakan antara kawasan paling tinggi kadar jenayah di negara itu. Rujuk apa yang telah berlaku di Capitol Hill tak lama dulu.

Untuk membantu menangani masalah jenayah ini, sekumpulan anak muda yang menggelarkan diri mereka Rain City Superhero Movement mula bertindak membanteras jenayah kecil-kecilan yang berlaku di sekeliling mereka.

Daripada rekod polis, kumpulan ini dibentuk keanggotaan 10 orang individu yang mempunyai alias perwatakan sendiri, lengkap dengan kemahiran masing-masing.

Diketuai seorang lelaki bernama Benjamin John Francis Fodor yang merupakan atlet MMA profesional, memberanikan diri membanteras jenayah dalam kostum berwarna hitam dan emas dinamakan 'Phoenix Jones.'

Lahir pada tahun 1988, Fodor mula meletakkan undang-undang dalam tangan sendiri, setelah tingkap kereta miliknya dipecahkan mengakibatkan kecederaan pada anaknya yang terpijak kaca.

Bimbang dengan apa yang berlaku, siasatan sendiri Fodor berjaya menemui beberapa orang saksi yang menyaksikan peristiwa itu.  Apa yang mengecewakan Fodor, saksi-saksi yang melihat insiden itu memilih untuk mendiamkan diri enggan campur tangan.

Selepas berlaku kejadian lain di mana rakannya diserang sehingga mengakibatkan kecederaan kekal pada wajah, Fodor menyedari dia tidak boleh mengharapkan pihak polis untuk bertindak setiap masa.

Dengan berpakaian topeng luncur ski menutupi wajahnya, Fodor bersama 9 lagi individu yang berkongsi hasratnya mula meronda di kawasan sekitar bandar didiami mereka untuk menghalang aktiviti jenayah berlaku.

Walaupun hanya berdepan penjenayah tempatan, Fodor masih perlu berdepan serangan pisau dan pistol yang membahayakan nyawa.

Dia mula memikirkan cara terbaik untuk mempertahankan diri sambil meminimakan risiko.

Menggunakan dana sendiri, Fodor membelanjakan hampir USD10,000 untuk mencipta kostum berwarna hitam emas yang bersifat kalis peluru dan tikaman. Dia juga mencipta sejenis topi keledar yang direka khas untuk menutupi identitinya dengan sempurna sambil melindungi kepalanya.

Bagi memastikan tiada siapa tahu siapakah dirinya yang sebenar, Fodor mula menamakan dirinya ketika berkostum sebagai 'Phonix Jones'. Kesemua ahli Rain City Superhero juga mempunyai kostum dan alias masing-masing bagi memastikan identiti mereka terjaga.

Untuk membantu penerimaan masyarakat terhadap apa yang cuba mereka lakukan, Rain City Superhero mula mengadakan kempen sebaran risalah bagi memperjelaskan hasrat sebenar mereka.

Selain itu, sebuah laman web turut dibangunkan bagi memperkayakan lagi informasi yang boleh diakses.

Tindakan nekad Fodor dan rakan-rakannya masuk campur ke dalam situasi jenayah yang sedang berlaku mula membawa risiko besar kepada mereka.

Pada bulan November tahun 2010, tindakan Fodor mematahkan jenayah sehingga hampir ditembak pihak polis, membawa kepada usaha pihak polis untuk menyiasat siapakah pelaku di sebalik topeng itu.

Berpandukan nombor pendaftaran kereta jenis KIA yang dinaiki Fodor yang dipandu seorang wanita, polis Seattle berjaya mengenalpasti siapakah individu di belakang topeng itu.

Selepas dipanggil mengadap bagi membantu siasatan, Fodor mula menerangkan sebab dan punca kenapa kumpulan kecilnya bergerak membanteras jenayah.

Melalui laman web rasmi Rain City Superhero yang dimuatnaik, polis Seattle mengenalpasti identiti asal kesemua adiwira yang berkhidmat bersama Fodor yang dikenalpasti sebagai Thorn, Buster Doe, Green Reaper, Gemini, No Name, Catastrophe, Thunder 88, Penelope dan Phoenix Jones pula menggunakan gelaran 'Phoenix Jones the Guardian of Seattle.'

Menurut Fodor, kesemua ahli kumpulannya mempunyai kemahiran dalam bidang ketenteraan dan pertahanan diri, membolehkan mereka menyumbang kepada pembanterasan jenayah dengan efektif.

Menariknya, walaupun siasatan selesai dan kesemua identiti ahli Rain City Superhero dikenalpasti pihak polis, polis memilih untuk tidak mendedahkan siapakah pelaku sebenarnya kepada orang awam.

Lebih kurang setahun selepas insiden melibatkan pihak polis itu, dalam satu cubaan untuk meredakan pergaduhan orang awam Phoenix Jones bersama seorang lagi adiwira bernama Ghost ditangkap, atas dakwaan menggunakan kekerasan dalam tindakannya.

Semasa insiden yang dirakamkan, Fodor yang berpakaian lengkap didapati bertindak menyerang dua individu terlibat dengan penyembur lada sehingga mengakibatkan kecederaan.

Atas dakwaan itu, polis perlu menahan kedua-dua adiwira itu yang membolehkan identiti mereka perlu didedahkan; dalam satu sidang media Benjamin Fodor membuka topengnya menunjukkan kepada dunia dia adalah 'Phoenix Jones.'

Pendedahan itu membawa kepada perkongsian semula kisah kerjaya Fodor sebagai atlet MMA, lebih dikenali dengan gelaran 'Flattop.'

Fodor seorang atlet amatur yang berkemampuan tinggi, pernah menjadi juara kategori lightweight dan welterweight di pertandingan sekitar Washington sejak tahun 2006 sehinggalah tahun 2010, sebelum mula bergelar profesional pada bulan Mei tahun sama.

Berikutan penangkapan dan pendedahan itu, banyak pihak merasakan tindakan pihak polis menangkap dan mendedahkan identiti sebenar mereka adalah disebabkan rasa kurang senang polis terhadap tindakan Rain City Superhero Movement yang gemar masuk campur urusan kepolisian.

Tindakan meletakkan undang-undang dalam tangan sendiri, dilaporkan bukan sahaja mampu membahayakan nyawa adiwira-adiwira tidak rasmi ini bahkan mampu mengakibatkan kecelakaan kepada orang awam.

Walaupun identiti telah didedahkan, aktiviti banteras jenayah yang dijalankan oleh Fodor dan rakannya terus berlangsung.

Setelah menjalani transisi kepada atlet profesional, Fodor turut mula meraikan kemenangan dalam perlawanan MMA dengan mengenakan topeng muka 'Phoneix Jones' bagi mempopularkan gerakan mereka.

Namun pertelagahan sesama ahli Rain City disebabkan hala tuju yang berbeza serta keengganan Fodor menerima ahli baru yang disyorkan oleh rakan-rakannya, mula meretakkan hubungan yang terjalin.

Rain City mula bertukar-tukar ahli untuk beberapa tahun sebelum nasib malang menimpa Fodor.

Perceraiannya dengan salah seorang adiwira wanita Purple Reign, menjadi detik paling besar mengubah perjalanan kumpulan adiwira itu. Bekas isterinya yang bertindak sebagai perancang gerakan mereka, merupakan antara penyokong kuat pergerakan mereka.

Selepas beberapa insiden konflik serta pergaduhan baik di dunia nyata dan media sosial, pada 1 Jun 2014 Phoenix Jones mengumumkan pembubaran Rain City Superhero Movement secara rasmi.

Pengisytiharan itu dibuat atas alasan ramai individu tidak layak telah terpilih menyertai keanggotaan. Fodor juga dikatakan kurang bersetuju dengan tindakan sesetengah adiwira lain yang bertindak menggunakan senjata yang tidak sah disisi undang-undang.

Walaupun telah berpecah, Fodor tidak boleh meninggalkan apa yang dia rasakan tanggungjawabnya.

Fodor bergerak sendirian sebagai Phoenix Jones, aktif membanteras jenayah dan kerja amal, selain turut bertarung dalam kejohanan MMA. Situasi ini kekal sehinggalah sekitar tahun 2017, bila Fodor tidak lagi mengemaskini akaun 'Phoenix Jones' dengan video rondaan terbaru beliau.

Lama menyepi, banyak pihak beranggapan bahawa 'Phoenix Jones' sudah bersara.

Pada bulan Mac tahun 2019 dalam sebuah temubual bersama seorang pempengaruh internet, Fodor mengumumkan bahawa aktiviti beliau sebagai 'Phoenix Jones' perlu diperlahankan ekoran perubahan hidup.

Nama Fodor dan personanya 'Phoenix Jones' mula lenyap walaupun mempunyai legasi untuk masyarakat Seattle yang cukup mengagumkan. Tetapi sebuah kisah superhero tidak akan berakhir tanpa satu penamat yang meninggalkan impak besar bukan?

Tanggal 28 Januari 2020, satu berita yang mengejutkan semua pihak dilaporkan di Seattle.

Benjamin Fodor atau 'Phoenix Jones' bersama teman wanitanya telah ditangkap atas dakwaan mengedar dadah jenis ekstasi dalam satu operasi pembelian yang dirancang oleh pihak polis sendiri.

Walaupun dibebaskan selepas itu, reputasi pembanteras jenayah yang dibina Fodor sekian lama musnah - kerana akhirnya dia sendiri melakukan apa yang cuba dicegahnya.

Ketika ini, Benjamin Fodor telahpun dibebaskan walaupun masih berdepan dakwaan, terus aktif bergerak sendirian tanpa kostum membantu pihak polis di Seattle.

Kita boleh ikuti perkembangan aktiviti beliau menerusi akaun media sosial rasminya.

Apa yang dapat kita pelajari dari kisah Benjamin Fodor ini - bukan senang nak jadi adiwira. Konflik keluarga, kawan-kawan, ancaman penjahat dan campur tangan pihak polis - semuanya perlu ditangani dengan baik.

Kekuatan mental yang jitu perlu ada pada seseorang adiwira, bukan setakat kekuatan fizikal semata-mata. Buat baik macam mana pun kita, sebagai seorang adiwira - harus diingatkan, pihak polis tak akan suka dengan apa yang kita lakukan.


5 Teknologi dan Inovasi Baru Perlumbaan Formula 1 Untuk Musim 2022

Bagi peminat perlumbaan Formula 1, mereka pastinya ternanti-nantikan musim baru yang membariskan barisan pemandu, jentera dan teknologi yang diperkenalkan. Lebih menarik, inovasi atau teknologi yang dibangunkan untuk perlumbaan Formula 1 juga kebiasaannya akan dimanfaatkan untuk kenderaan lain kemudiannya.

Apakah pembaharuan, inovasi atau teknologi baru yang diperkenalkan oleh pasukan-pasukan yang bertanding bagi musim 2022 ini? Berikut merupakan 5 inovasi dan perubahan terbaru bagi perlumbaan Formula 1 pada tahun 2022.

Formula Satu melabur lebih banyak dalam aerodinamik berbanding sukan lain di dunia. Pakej aero tahun ini telah menyaksikan perubahan terbesar dalam beberapa dekad, dengan peralihan kepada kesan sedutan di bawah kereta – yang merupakan sesuatu yang telah ditinggalkan kerana lebih banyak fokus diberikan kepada aliran udara ke atas badan kereta sejak 1982.

Malah, sekilas pandang pada rekabentuk kereta pasukan yang bertanding pada tahun ini jelas menunjukkan perubahan ini terutamanya daripada rekabentuk sayap belakang sesetengah kereta yang melengkung. Namun, tahukah anda konsep aerodinamik pada Formula 1 ini turut dimanfaatkan dalam industri makanan?

Salah satu kos terbesar - baik dari segi bil tenaga dan jejak karbon - untuk pasar raya datang daripada unit penyejuk beku terbuka kerana rak terbuka akan menyebabkan udara sejuk keluar. Hari ini, hampir setiap pasar raya utama di UK menggunakan sayap aerodinamik rekaan F1 pada rak peti sejuk beku yang "menangkap" aliran udara sejuk dan menolaknya semula ke dalam peti sejuk.

Enjin Formula Satu ialah menggunakan banyak bahan api. Mulai 2022, Formula Satu akan menggunakan bahan api E10, bermakna 10 peratus daripada campuran itu diperbuat daripada etanol yang dihasilkan daripada tumbuhan. Ini adalah langkah untuk menambah baik kelayakan eko sukan itu, walaupun dengan sedikit kehilangan kuasa kuda.

Campuran petrol-biofuel ini berkemungkinan kekal sehingga 2025, tetapi pakar F1 sudah mula mengkaji bagaimana kereta F1 akan dikuasakan pada masa hadapan. Saingan Formula E sudahpun mempunyai lesen eksklusif untuk perlumbaan elektrik, jadi pasukan perlu beralih kepada pilihan hijau lain pada masa hadapan.

Formula Satu ialah sukan yang melibatkan jurutera terbaik, dengan kereta terpantas biasanya mengatasi pemandu terpantas. Tidak mengejutkan, setiap pasukan membelanjakan berjuta-juta untuk mengupah minda terbaik di dunia untuk memikirkan helah dan taktik bijak yang boleh memberi mereka kelebihan.

Namun tahun ini pihak penganjur membuat perubahan besar apabila kini terdapat sesi teknikal 'tunjuk dan beritahu' wajib, di mana pasukan perlu menerangkan cara mereka mengubah suai kereta mereka. Secara teorinya, perubahan ini sepatutnya menghalang sesiapa sahaja daripada mendapat kelebihan yang serius melalui inovasi baru yang dilakukan.

Sebagai contoh, pada tahun 2005 dan 2006, Fernando Alonso memenangi gelaran berturut-turut terima kasih sebahagiannya kepada hidden tuned mass damper (peredam jisim ditala tersembunyi keretanya) - prinsip yang sama digunakan oleh bangunan pencakar langit untuk menahan gempa bumi dan taufan.

Sejak 2021, peraturan Formula 1 telah membenarkan rami, linen, kapas dan buluh digunakan di dalam pembuatan kereta. McLaren telah pun menguji ini di tempat duduk pemandu mereka – sejak Grand Prix British 2021 dimana tempat duduk Lando Norris telah dibuat sepenuhnya daripada gentian rami yang diperkukuh.

Ia adalah sentuhan moden pada bahan yang sama yang digunaka gunakan untuk menganyam bakul selama beribu-ribu tahun. Dan tidak ada sebab teknologi itu tidak boleh digunakan di tempat lain juga. Bahan semula jadi yang diperkukuh dengan rusuk seperti daun pada pokok, telah digunakan sebagai ganti gentian karbon oleh Porsche dan Extreme E.

Formula Satu pernah menjadi salah satu sukan paling berbahaya di Bumi. Kereta masa kini, bagaimanapun, adalah lebih selamat berbanding sebelum ini dengan kemalangan besar seperti kemalangan Romain Grosjean di Bahrain pada tahun 2020, menunjukkan kuasa menyelamatkan nyawa peranti "halo" – jalur titanium yang melindungi kepala pemandu daripada apa-apa yang mendarat di kokpit.

Selain itu terdapat juga peranti kenali sebagai HANS (head and neck support) yang menambat topi keledar pemandu dan menghalangnya daripada patah leher akibat hentaman.

Majoriti kereta pada tahun 2022 boleh menahan 50 peratus lebih tenaga dari hadapan dan kira-kira dua kali ganda impak dari sisi berbanding versi tahun lepas. Pasukan bertanding juga telah membuat perubahan pada tangki bahan api yang mana secara teori dapat menghalang terjadinya api besar yang hampir membunuh Grosjean.


Apakah Hubungan Ekonomi Yang Wujud Di Antara Malaysia dan Ukraine?

Ukraine ketika artikel ini ditulis, sedang berhadapan pencerobohan tentera Russia disebabkan tindak balas kerajaan Russia mahu menangkis ancaman kemungkinan penyertaan Ukraine ke dalam pakatan NATO.

Dalam aspek hubungan negara itu dengan kita, Ukraine bukanlah nama yang kerap meniti di bibir ramai ahli masyarakat kita.

Hanya ketika tragedi penjatuhan kapal terbang milik Syarikat Penerbangan Malaysia MH17, nama Ukraine mula menjadi sebutan kita.

Dari segi kepentingan ekonomi, Ukraine juga bukanlah salah satu negara rakan dagang utama kita. Tetapi tidak ramai menyedari, untuk tempoh beberapa tahun kebelakangan jumlah eksport Ukraine ke negara kita dan sebaliknya mengalami peningkatan konsisten.

Pentingkah Ukraine kepada sistem ekonomi masyarakat kita dan adakah konflik yang sedang melanda mereka, bakal memberikan kesan kepada kita?

Berdasarkan rekod sehingga tahun 2019, Ukraine dan Malaysia telah mempunyai hubungan yang baik dalam aspek ekonomi.

Kita secara diplomatik mengiktiraf kewujudan negara Ukraine pada tanggal 3 Mac tahun 1992, selepas kemerdekaan negara itu yang dicapai pada 24 Ogos 1991 ekoran peristiwa kejatuhan Kesatuan Soviet.

Kepentingan kerjasama ekonomi kedua-dua buah negara berada dalam landasan positif, berikutan peningkatan nilai import dan eksport yang berlaku di antara kedua-duanya.

Secara purata dalam tempoh 24 tahun, nilai eksport Ukraine ke negara kita meningkat pada kadar 8.57%, daripada USD30.5 juta pada tahun 1995 naik ke USD220 juta pada tahun 2019.

Perkembangan positif ini turut dirasai pengeluar tempatan kita. Nilai eksport produk Malaysia ke Ukraine berkembang daripada USD5.5 juta pada tahun 1995 kepada USD118 juta pada tahun 2019.

Statistik ini menunjukkan walaupun angkanya kecil, kita dan Ukraine sebenarnya sedang berkembang kerjasamanya.

Ukraine (sebelum diceroboh) adalah negara yang menguasai 70% penghasilan gandum, kekacang, bertih dan jagung untuk pasaran dunia.

Hubungan ekonomi di antara Ukraine dan Malaysia mencerminkan situasi serupa.

Eksport utama Ukraine ke negara kita adalah gandum dan minyak berasaskan biji benih seperti minyak jagung dan bunga matahari. 47% daripada minyak bunga matahari yang ada dalam pasaran kita datangnya dari Ukraine.

Selain itu Ukraine juga menjadi antara pengeksport utama bahan besi pelbagai bentuk ke Malaysia.

Di sebelah Malaysia, kita yang kaya dengan hasil sawit dan getah menjadikan pasaran Ukraine sebagai sasaran jualan minyak sawit, barangan berasaskan getah serta minyak sayuran.

Selain itu, Ukraine juga menjadi antara rakan dagang penting industri pembuatan elektrik dan elektronik kita, menjadi antara pembeli terbesar peralatan seperti pemanas udara dan mesin pembentukan kaca.

Berdasarkan hubungan positif antara kedua-dua negara yang terjalin, sudah pastilah apa yang berlaku di Ukraine ketika ini akan memberikan kesan ke atas kita.

Duta Ukraine ke Malaysia, Olexander Nechytaylo telah pun melakukan gesaan agar kerajaan kita 'memperjelaskan' pandangan Malaysia berkenaan isu pencerobohan Russia pada 25 Februari 2022.

Namun Malaysia kekal dengan pandangan sama seperti selalu - tetap mengambil kedudukan neutral, tidak menyatakan kecaman atau sokongan kepada mana-mana pihak; menggesa agar pertikaian yang berlaku di antara Ukraine dan Russia diselesaikan secara baik melalui meja rundingan.

Pandangan kita berbeza dengan pandangan jiran-jiran kita seperti Indonesia dan Singapura, yang terbuka mengecam tindakan didalangi Presiden Russia, Vladimir Putin.

Tetapi apa yang berlaku tidak mengejutkan jika dinilai dari aspek ekonomi.

Hubungan ekonomi antara kita dan Russia jauh lebih besar nilai keseluruhannya jika dibandingkan dengan Ukraine - melibatkan  USD1.16 billion nilai jumlah eksport Malaysia ke negara terbesar dunia itu.

Russia juga antara antara negara pembekal bahan petroliam ke negara kita, yang dieksport dalam bentuk petroliam bertapis, tidak bertapis dan dalam bentuk minyak tar.

Beberapa pihak meramalkan akibat peperangan yang sedang berlaku, kita di Malaysia akan berdepan kenaikan harga ayam dalam tempoh beberapa bulan, ekoran kekurangan bekalan bahan makanan ayam yang diramal terjejas pengeluarannya.

Nasihat kami, selagi mana Russia terus mengganas di Ukraine, carilah alternatif lain sekiranya anda penggemar ayam goreng tepung macam penulis.

Ukraine maintains momentum of its bilateral trade with Malaysia despite COVID-19


Platform Penghantaran Makanan Burger King Digodam, Pelanggan Temui Topping PERCUMA!

Eh, korang ada dengar cerita tak pasal platform pesanan makanan ada satu ‘glitch’’ setiap kali orang nak buat pesanan di Burger King. Betul ke? Burger King lover, sila take note!

Kalau korang nak tau, Burger King tiba-tiba ada satu ‘glitch’ di semua aplikasi pesanan makanan menyebabkan ada tambahan pilihan iaitu cheesy macaroni. Kami tak main-main tau, ini serius!

Pilihan tambahan ni hanya boleh didapati kalau korang pesan burger Real Whopper atau Tendergrill dalam bentuk ala carte atau combo saja tau. Paling penting, add-on ni PERCUMA!

Apa yang korang perlu buat hanya ikut langkah mudah ni saja kalau nak dapatkan cheesy macaroni:

Ataupun korang boleh saja ikut contoh mcam dekat bawah ni:

Senang je kan? Tapi korang kena cepat-cepat tau, kalau terlambat nanti menyesal tak dapat rasa ramuan ‘misteri’ ni!

Haa, cuba korang cek dekat platform pesanan makanan sekarang! Kalau korang nak merasai kenikmatan Cheesy Macaroni dengan Burger King ni, apa kata korang pesan sekarang dan muat naik di media sosial!

Untuk mulakan pesanan, korang boleh pergi ke platform pesanan makanan Grabfood, foodpanda atau ShopeeFood.


8 Kerusi Paling Mahal di Dunia

Kerusi merupakan salah satu perabot yang penting dalam kehidupan sehari-harian. Anda menggunakannya ketika di pejabat, rumah, tempat awam dan banyak lagi.

Walaupun tidak diketahui dengan tepat bilakah kerusi buatan manusia mula dihasilkan, sejarah mendapati bahawa terdapat arca bertarikh sekitar 2,800 SM. Patung itu menggambarkan seseorang sedang bermain kecapi ketika duduk di atas kerusi dengan empat kaki.

Dalam sejarah yang lebih baru, ahli seni bina sejarah bernama Witold Rybczynski percaya bahawa abad ke-18 adalah zaman kegemilangan kerusi moden. Pada hari ini, kerusi termahal biasanya mempunyai nilai sejarah atau seni. Berikut adalah beberapa kerusi paling mahal di dunia.

Perabot unik ini dicipta oleh Arne Jacobsen pada tahun 1958. Arne ialah seorang pereka kreatif Denmark yang terkenal dengan reka bentuk perindustriannya tetapi karya paling popularnya ialah Egg Chair.

Egg Chair rekaan Arne Jacobsen ini sering dianggap sama dengan Ovalia Egg Chair yang direka oleh Henrik Thor-Larsen seperti yang dipamerkan dalam filem Men In Black.

Harga kerusi ini mungkin berbeza-beza tetapi biasanya ia dijual pada harga RM 36,000 ke atas dan boleh mencecah dua kali ganda harga itu bergantung kepada keunikannya.

Campana Brothers adalah pasukan pereka dari Brazil. Duo adik beradik ini telah mencipta banyak projek sejak penglibatan mereka dalam bidang ini tetapi rekaan mereka pada 2007 yang dinamakan sebagai "Panda Banquette Chair" adalah projek yang paling menarik perhatian.

Kerusi unik ini menampilkan anak patung panda yang dilekatkan pada bingkai kerusi keluli tahan karat. Campana Brothers telah menghasilkan 25 Panda Banquette Chair tetapi kerusi keluaran mereka yang ke-20 telah terjual pada harga RM 145,000.

Chieftan Chair telah dicipta oleh pereka Denmark, Niels Vodder. Neils sebenarnya ialah seorang pembuat kabinet tetapi pada tahun 1949, dia menghasilkan kerusi yang menjadi begitu ikonik pada abad ke-20an.

Khabarnya, kerusi asli yang dihasilkan Niels sendiri ini tidak melebihi 100 unit dan salah satu yang masih wujud pernah dijual melebihi RM 300,000 pada tahun 2019.

Kebanyakan Chieftan Chair ini diperbuat daripada kayu jati tetapi ada juga yang diperbuat daripada kayu walnut dan kayu mahal yang lain.

Beberapa hari selepas Presiden Kennedy dibunuh, mendiang isterinya iaitu Jackie Kennedy telah menghadiahkan Presiden yang baru dilantik iaitu Lyndon B. Johnson kerusi di bilik pemerintahan suaminya.

Jackie Kennedy merasakan bahawa ia adalah pemberian istimewa yang merupakan sebahagian daripada mendiang suaminya.

Beberapa dekad kemudian, kerusi itu dijual pada harga RM 600,000 di lelongan Sotheby. Ia dianggap sebagai salah satu perabot klasik yang mempunyai nilai sejarah yang tinggi.

J.K. Rowling merupakan seorang penulis kepada buku ikonik Harry Potter yang merupakan siri buku paling laris dijual di seluruh dunia. Namun, tahukah anda dia juga pernah memiliki antara kerusi yang termahal di dunia?

Pada tahun 2016, J.K. Rowling telah menawarkan untuk menjual kerusi yang pernah digunakannya untuk menulis Harry Potter. Kerusi ringkas dengan kaki lurus dan sokongan belakang itu ditandakan dengan tulisan J.K. Rowling iaitu "Saya menulis Harry Potter sambil duduk di atas kerusi ini."

Pakar menjangkakan bahawa kerusi J.K. Rowling akan dijual pada sekitar RM 190,000 sahaja tetapi ia mengejutkan semua orang apabila kerusi itu dijual pada harga RM 1.6 juta.

Kerusi ini kelihatan seperti kerusi yang dimiliki oleh supervillain dalam filem fiksyen. Kerusi ini dihasilkan oleh seorang artis Perancis bernama Harow. Selain perabot, Harow juga turut menghasilkan lukisan dan arca.

Kerusi Berlengan Tengkorak Emas ini bukanlah satu-satunya hasil kerja Harow yang unik. Menurut laman webnya, Harow pernah menghasilkan Solid Chair iaitu sebuah kerusi yang dihasilkan menggunakan keluli dan konkrit.

Nama Kerusi Berlengan Tengorak Emas ini bukanlah gimik semata-mata tetapi ia turut disaluti dengan emas 24 karat.

Pereka dari Australia ini dianggap sebagai salah satu artis seni terhebat dalam generasinya. Setelah tamat pengajian di Kolej Seni Sydney pada 1984, Marc bekerja dengan pelbagai jenis rekaan seni termasuklah perabot.

Marc menghasilkan 10 unit edisi khas kerusi yang dinamakan Lockheed Lounge dan salah satunya ditampilkan dalam video muzik "Rain" nyanyian Madonna.

Pada tahun 2015, kerusi yang digunakan Madonna dalam video muziknya itu telah berjaya dijual dalam satu lelongan dengan harga RM 15 juta.

Dengan harga RM 100 juta, kerusi ini adalah yang termahal di dunia. Perabot unik ini dicipta antara tahun 1917 dan 1919 oleh pereka Ireland bernama Eileen Gray. Gray dianggap sebagai salah seorang tokoh penting dalam sejarah reka bentuk abad ke-20.

Ciptaan kerusi khas ini telah dihasilkan Gray setelah Perang Dunia Pertama. Kebanyakan ciptaan unik awal Gray termasuklah Kerusi Berlengan Naga ini dihasilkan untuk Madame Mathieu-Levy, seorang penaung seni yang kaya dan terkenal.

Walaupun Kerusi Berlengan Naga ini tidak langsung menyerupai seekor naga, ahli sejarah mengatakan bahawa reka bentuknya itu mendapat nama daripada ikonografi Cina yang mewakili mutiara dikelilingi naga sebagai simbol kekuatan.


5 Penjenayah Yang Akhirnya Menjadi Penulis Buku Berjaya

Tidak ramai orang yang mampu menulis dan menghasilkan karya penulisan yang baik. Ianya memerlukan minat dan kesungguhan untuk menghasilkan satu karya penulisan yang benar-benar bagus. Namun, ada individu yang menjadi penulis yang bagus dengan penceritaan pengalaman hidup mereka sendiri.

Itulah yang terjadi kepada beberapa orang penjenayah dalam senarai ini yang mempunyai rekod jenayah yang panjang dan sering keluar masuk penjara. Terdapat beberapa peristiwa yang menjentik hati mereka untuk memanfaatkan masa lapang dalam penjara untuk mula belajar menulis sehingga mampu sebuah karya untuk dikomersialkan.

Kali ini, mari lihat antara 7 penjenayah yang berjaya menjadi seorang penulis profilik walau satu ketika pernah bergelar penjenayah dan meringkuk dalam penjara.

Pada tahun 1967, seorang samseng Glasgow bernama Jimmy Boyle bersembunyi di London di bawah perlindungan gangaster paling terkenal di British. Namun, dia berjaya ditangkap oleh polis yang menyamar kerana membunuh rakan gangster bernama Babs Rooney. Dia didapati bersalah dan dijatuhkan hukuman penjara seumur hidup.

Pada tahun 1977, Boyle menulis buku pertamanya, novel semiautobiografi yang dipanggil Sense Of Freedom. Buku itu memperkatakan tentang didikan keras Boyle di jalanan Glasgow, jenayah pertamanya, dan hidup barunya kemudian apabila menemui seni dan sastera dalam penjara. Walaupun buku itu sama sekali tidak membersihkan nama Boyle, novel itu sangat kontroversi sehingga akhbar The Sun kemudiannya memanggilnya "Pembunuh Paling Terkenal Scotland."

Tiga tahun selepas keluaran novel itu, Boyle akhirnya berkahwin dengan pakar psikiatri yang telah mengatur untuk bertemu dengannya selepas membacanya bukunya itu. Dia menerima parol pada tahun 1982 dan tidak pernah kembali ke penjara sejak itu. Hari ini, Boyle adalah seorang novelis dan pengukir yang berjaya yang karyanya pernah terjual sekitar £10,000 sekeping.

Chester Himes dilahirkan dalam keluarga Afrika Amerika kelas menengah yang berpendidikan tinggi pada tahun 1909. Walau bagaimanapun, selepas adik lelakinya buta dalam kemalangan, keluarga itu mula berantakan, dan Himes mula hanyut ke arah kehidupan alkohol, pelacur, dan jenayah sehingga berakhir di penjara pada tahun 1928.

Di penjara, dia mula menulis cerpen. Sebahagian daripadanya telah diterima dalam pelbagai majalah yang diminat golongan kulit hitam, memberikannya keyakinan untuk menghantar karyanya penerbit yang lebih besar. Walaupun karya pertamanya kebanyakannya adalah novel protes tentang hubungan kaum di AS, Himes kemudiannya berpindah ke Paris dan menghabiskan sepanjang hayatnya dengan menulis fiksyen detektif.

Dia kemudiannya menjadi penulis kulit hitam pertama (sekurang-kurangnya dari AS) yang menerima anugerah Grand Prix de Litterature Policiere, anugerah paling berprestij di Perancis untuk penulis jenayah dan fiksyen detektif.

"Iceberg Slim" dilahirkan Robert Lee Maupin di Chicago pada tahun 1918 tetapi sejak dari muda dia sudah terlibat dengan jenayah. Untuk mengelakkannya daripada masalah, ibunya mendaftarkannya di Institut Tuskegee namun kemudian dibuang kerana berjudi dan terlibat dengan pelbagai aktiviti jenayah seawal usia 18 tahun.

Selepas banyak kali tinggal masuk ke dalam pelbagai penjara, dia mula membaca dan menulis. Selepas dibebaskan, dia berpindah ke California, menukar namanya kepada Robert Beck dan mula menulis tentang pengalamannya. Minat menulis ini memuncak dengan penghasilan novel autobiografi 1967 Pimp: The Story of My Life.

Beberapa novel kemudiannya diterbitkan diikuti album dan pelbagai esei. Menjelang tahun 1971, beliau telah menjual lebih dua juta buku dan telah mengadaptasi satu buku ke dalam filem, Trick Baby, pada tahun 1972. Walaupun begitu, beliau hanya menerima sedikit royalti daripada penerbitnya.

Kehidupan jenayah Noel "Razor" Smith bermula dengan ditangkap kerana mencuri beberapa epal. Pada usia 16 tahun, dia dijatuhi hukuman penjara tiga tahun kerana merompak bersenjata. Dalam penjara, dia melatih dirinya menulis dan menyedari potensi yang ada pada dirinya sehingga berjaya memenangi pertanding menulis cerpen.

Pada tahun 1997, dia dibebaskan sekali lagi dan secara rawak bertemu dengan pengarang terkenal Will Self. Kedua-duanya menjadi rapat dan apabila Smith dipenjarakan sekali lagi, dia mula menghantar beberapa karyanya kepada Will Self untuk maklum balas. Nasihat Will Self adalah mudah, beliau memberitahu Smith bahawa kerjanya bagus tetapi dia tidak akanke mana-mana melainkan dia berhenti melakukan jenayah dan dipenjarakan.

Dia nekad berubah selepas kematian tragis anaknya. Dia berjaya menyiapkan novel pertamanya, A Few Kind Words and a Loaded Gun. Ia diterbitkan pada tahun 2004 dan menerima banyak ulasan positif. Akhirnya selepas dibebaskan pada 2010, dia mendapat pekerjaan sebagai penolong editor untuk akhbar Inside Time.

Edward Bunker terlibat dengan jenayah bermula pada usia awal. Dia memusnahkan generator jirannya dengan tukul ketika dia berumur tiga tahun dan kemudian membakar garaj jiran yang sama ketika dia berumur empat tahun. Pada usia 17 tahun, dia telah dipenjarakan di Los Angeles di mana dia kemudian menikam seorang pengawal dan melarikan diri. D

ia kemudiannya dipindahkan ke penjara San Quentin dan menjadi banduan termuda yang pernah mereka miliki. Dia mula berminat untuk menulis selepas dia diletakkan dalam kurungan bersendirian berhampiran sel pembunuh terkenal bernama Caryl Chessman, yang sudah pun menjadi penulis. Bunker terpesona dengan ideanya menceritakan pengalamannya dalam buku dan memutuskan untuk cuba menulis sendiri.

Dia terus menulis beberapa buku terlaris, menulis dan menghasilkan beberapa filem, dan juga mempunyai watak dan peranan dalam beberapa buah filem.


5 Konsol Permainan Video Mudah Alih Paling Teruk Dalam Sejarah

Setiap kali berlangsungnya pelancaran perkakasan permainan video terbaru, pasti ramai peminat permainan video akan ternanti-nanti apakah fungsi terbaru yang ditawarkan.

Bagaimanapun sejarah sudah membuktikan, industri permainan video khasnya penghasilan konsol permainan video mudah alih bukanlah satu cabang yang mudah diceburi sesiapa saja pun. Banyak syarikat gergasi yang telah mencuba tetap berdepan kegagalan yang mengerikan.

Ketika ini syarikat Jepun iaitu Nintendo terus bergelar satu-satunya jenama yang konsisten dalam penghasilan konsol mudah alih, dengan pencabar terbaru mereka iaitu Steam Deck hasil keluaran syarikat Steam cuba memberikan saingan segar.

Adakah Steam Deck akan kekal relevan atau hanya akan menjadi catatan sejarah, sama seperti lima konsol mudah alih yang kami senaraikan di bawah?

Kita mulakan dengan antara perkakasan eksperimen paling membingungkan dalam sejarah - iaitu Nokia N-Gage.

Dibangunkan syarikat gergasi (ketika itu) Nokia dari Finland sebagai jawapan kepada penguasaan Nintendo, N-Gage adalah peranti yang diharapkan dapat menyatukan dua perkakas iaitu telefon dan konsol video, ke dalam satu unit. Bagaimanapun rekaannya yang lemah menyukarkan penerimaan pembeli.

Sistem kawalan peranti ini lemah. Skrinnya mempunyai saiz dan resolusi kurang sesuai. Grafiknya pula walaupun boleh tahan untuk peranti era tersebut, sukar diterima ekoran bentuk skrinnya yang menegak. Sebagai sebuah telefon, N-Gage pelik - kerana perlu dipegang melintang ketika melakukan panggilan.

Dilancarkan pada tahun 2003, dianggarkan hanya 1 juta unit N-Gage terjual berbanding sasaran awal Nokia 6 juta unit untuk tempoh satu tahun.

Terdapat 58 judul permainan berjaya dikeluarkan sepanjang unit ini ditawarkan sehingga tahun 2007, sebelum N-Gage mula lenyap digantikan dengan telefon-telefon pintar lebih moden yang mempunyai kemampuan lebih baik.

Penulis tak pernah nampak unit ini di mana-mana di Malaysia, mungkin disebabkan konsol mudah alih ini hanya dipasarkan di Amerika Syarikat. Kita di Malaysia mungkin lebih mengenali adik-beradiknya, Sega Game Gear yang terkenal gemar meratah bateri.

Direka bentuk sebagai konsol mudah alih yang mampu memainkan judul sama seperti ibunya Sega Genesis, Genesis Nomad mula dijual pada tahun 1995.

Menggunakan paparan 3.25 inci berwarna serta memerlukan 6 biji bateri bersaiz AA yang hanya bertahan sekitar 2 jam, saiz Nomad yang terlalu besar dikritik 'tidak mudah alih.' Terlalu banyak kelemahan terdapat pada konsol tersebut, dikatakan membuatkannya tidak berbaloi untuk dimiliki.

Sega bertindak menurunkan harga konsol itu kepada hanya USD80 daripada harga asal USD180, namun sambutan yang diterima tetap serupa. Hanya 1 juta unit konsol ini terjual walaupun mempunyai kemampuan memainkan kesemua judul dalam perpustakaan Sega Genesis sebenar.

Walaupun mempunyai reputasi sebagai sebuah syarikat yang jarang silap dalam percaturan, Nintendo Virtual Boy merupakan antara langkah kiri yang tidak sengaja dilakukan syarikat Jepun, Nintendo.

Harga jualan yang terlalu tinggi iaitu USD180 menjadi punca utama. Keengganan Nintendo membuka akses peranti itu kepada syarikat lain, menoktahkan nasib Virtual Boy sejak mula mengakibatkan hanya 22 judul dikeluarkan untuk peranti unik ini.

Virtual Boy cuba memberikan impak realiti maya kepada penggunannya pada dekad di mana idea itu masih baru bermula, tetapi 'keseronokan versi baru' itu datang dengan pelbagai aspek buruknya.

Kanak-kanak di bawah usia 7 tahun dinasihatkan untuk tidak menggunakannya. Pemainnya pula dinasihatkan agar berhati-hati dengan serangan sawan, pening dan muntah yang boleh berlaku, hasil rangsangan grafiknya.

Semua reputasi buruk ini mula mengakibatkan ibu bapa enggan mendapatkannya - walaupun pada satu ketika, harga jualan rasmi Virtual Boy adalah USD20.

Berbeza dengan sekarang, satu ketika dulu nama Atari merupakan nama pujaan peminat permainan video.

Kemampuan itu membolehkan Atari menjadi pengeluar pertama dunia, memasarkan konsol mudah alih dengan skrin berwarna pertama - dinamakan sebagai Atari Lynx.

Berikutan kekuatan teknologi yang ada dalam setiap unit Lynx, Atari tidak takut untuk memperbodohkan pencabar terkuatnya ketika itu Nintendo Gameboy yang hanya mempunyai skrin satu warna monokrom - sebagai perkakasan lapuk.

Pemasaran agresif ini walaupun berjaya pada awalnya didokong oleh kemampuan peranti yang jelas jauh lebih moden - gagal menyaingi nilai yang ditawarkan Gameboy dalam jangka masa panjang.

Dilancarkan pada tahun 1989, sebanyak 3 juta Atari Lynx terjual sehingga pengeluarannya ditamatkan pada tahun 1995. Di atas kertas, nampak baik.

Tetapi Nintendo Gameboy yang primitif serta kuno itu, dilancarkan pada tahun sama dengan pesaingnya membina legasi jenama itu menerusi dua model baru yang hanya ditamatkan pengeluaran pada tahun 2003 dengan angka jualan 56 juta keseluruhan bagi unit asalnya.

Nama 'Gizmondo' mungkin kurang dikenali di kalangan masyarakat Malaysia, melainkan mereka benar-benar fanatik mengikuti industri permainan video dunia. Dinobatkan sebagai 'konsol permainan video paling teruk jualannya di dunia', peranti ini sejak mula berdepan masalah.

Dibangunkan oleh sebuah firma Sweden bernama Tiger Telematics yang mahu mencabar dominasi Nintendo dalam pasaran, peranti Gizmondo dibangunkan bukan saja mampu memainkan judul permainan, malahan mampu menjadi komputer mini, peranti GPS serta kamera. Untuk era 2004, itu sesuatu yang menakjubkanlah.

Keyakinan mereka kepada produk mereka cukup tinggi. Tiger Telematics tidak takut untuk mempromosikan Gizmondo secara besar-besaran, menggunakan selebriti seperti Sting, Pharrell William, Jamiroquai dan ramai lagi sebagai duta produk - sebelum Gizmondo dilancarkan.

Sehinggalah latar belakang pengasas syarikat itu iaitu Stefan Eriksson kepada kumpulan mafia dibongkarkan. Tetapi itu tidak menghalang Gizmondo dilancarkan pada tahun 2005, di United Kingdom, Sweden dan Amerika Syarikat. Dengan harga jualan USD400, tidak ramai mampu membelinya.

Sekitar tahun 2006, wartawan berjaya membongkar tahap kewangan sebenar Tiger Telematics yang tenat kerana penyalahgunaan dana. Taktik pemasaran agresif, penyewaan kedai jualan berkos tinggi serta pembaziran wang syarikat oleh pengasasnya menyebabkan Tiger Telematics menanggung kerugian jutaan ringgit.

Pada tahun sama, syarikat itu diisytiharkan bankrap masih menanggung hutang sebanyak USD300 juta. Majoriti kerugian itu berpunca daripada peruntukan gaji pengarah yang terlalu tinggi serta kos sewa kereta untuk kegunaan eksektif tertinggi syarikat yang tidak terkawal.

Nilai jualan Gizmondo dilaporkan hanya menyumbang kepada USD1.4 juta keuntungan kasar syarikat, dengan anggaran 25,000 unit Gizmondo dihasilkan - tidak jelas berapa angka jualannya. Hanya 14 judul berjaya dilancarkan sepanjang Gizmondo ditawarkan kepada pelanggan.


5 Kes Tuntutan Insurans Pelik-Pelik Untuk Menipu

Seperti mana yang kita tahu, syarikat insurans sangat teliti dalam melakukan penyiasatan tuntutan insurans oleh para pelanggan mereka. Habis segala dokumen dan bukti akan dicari oleh syarikat insurans bagi memastikan pelanggan mereka benar-benar layak menerima pampasan insurans.

Sekiranya pihak syarikat insurans mendapati terdapatnya penipuan, unsur meragukan atau kurangnya bukti, mereka tidak akan teragak-agak menolak permohonan pelanggan mereka untuk mendapat pampasan seperti yang tertakluk dalam perjanjian dengan pihak insurans.

Walau bagaimanapun, sejak dahulu lagi ramai pihak yang suka menipu pihak insurans dengan pelbagai tipu helah untuk mendapat pampasan. Kali ini, kami ingin kongsikan beberapa contoh kes penipuan tuntutan pampasan dengan pihak insurans yang berjaya dibongkarkan.

Pada Disember 2008, Atul Shah dan Mahaveer Kankariya, dua pemilik perniagaan barang kemas di New York, telah melakukan rompakan dari kedai mereka sendiri. Mereka mengupah dua lelaki untuk memakai kostum dan pecah masuk ke kedai mereka dan memfailkan tuntutan $7 juta dengan syarikat insurans mereka, Llyods of London.

Kedua pemilik kedai barang kemas tersebut sedang bergelut dengan perniagaan mereka jadi mereka tampil dengan rompakan palsu sebagai satu-satunya penyelesaian untuk memperoleh kekayaan yang mereka inginkan. Menurut mereka, salah seorang perompak memaksa mereka membuka peti besi dan mengambil permata bernilai $9 juta.

Pihak syarikat insurans berasa curiga kerana perniagaan barang kemas mereka mempunyai hutang ratusan ribu. Akhirnya, kamera keselamatan mendedahkan bahawa Shah dan Kankariya telah menggantikan permata di dalam peti besi dengan kotak kosong beberapa jam sebelum pencuri muncul. Keduanya dikenakan hukuman penjara kerana cubaan menipu ini.

Di California, empat wanita memalsukan kematian seorang lelaki yang tidak wujud, Jim Davis dan menuntut insurans kematian terhadap lelaki tersebut. Mereka memalsukan dokumen kematian dan membayar pelakon untuk melawat pengebumiannya.

Salah seorang daripada mereka bertindak sebagai anak saudara si mati. Benefisiari menuntut bayaran insurans hayat sebanyak $1.2 juta. Penipuan akhirnya terbongkar. Jean Crump, salah seorang daripada empat penjenayah tersebut telah membeli polisi insurans hayat untuk Jim Davis dengan menamakan anak saudara dan anak saudaranya sebagai benefisiari.

Kumpulan penjenayah ini menerima $260,000 untuk insurans hayat. Selepas membayar tuntutan, dua buah syarikat insurans yang menguruskan tuntutan tersebut berasa curiga jadi mereka mengupah seorang penyiasat untuk meneliti perkara itu. Keempat-empat mereka telah ditangkap dan disabitkan kesalahan mereka.

Lord Brocket, seorang bangsawan berusia 42 tahun mempunyai koleksi menakjubkan 42 kereta rare yang semuanya dibeli menggunakan pinjaman bank yang besar. Perkara mula berubah selepas 1991 ketika Perang Teluk pertama. Di tengah-tengah kejutan kewangan global, keluarga Brocket membuat rancangan licik untuk mendapatkan wang bagi melangsaikan hutang yang semakin meningkat.

Empat buah kereta miliknya dilaporkan dicuri pada tahun yang sama dan berita mengenainya tersebar di seluruh UK. Mereka mendakwa pencuri telah mematikan penggera dan pergi tanpa sebarang petunjuk. Apa yang sebenarnya berlaku kereta-kereta tersebut telah dibuka dan bahagian-bahagiannya diceraikan.

Segalanya terbongkar pada tahun 1995 apabila bekas isterinya mendedahkan segala-galanya kepada polis. Malangnya dia tidak mendapat apa-apa wang pampasan. Lebih malangg lagi lelaki terrsebut dijatuhi hukuman penjara lima tahun pada Disember 2005.

Seorang lelaki dikenali Darvin dikenali kerana menipu pihak insurans sebanyak £700k. Dengan bantuan isterinya, dia memalsukan kemalangan ketika berkanunya pada Mac 2000. Dia berusia 70 tahun ketika ini dan mempunyai banyak hutang yang perlu dijelaskan.

Dia dilaporkan hilang dari County Durham oleh isterinya Anne. Sebuah kapal terbang polis melakukan pencarian untuk mencarinya, tetapi mereka gagal kerana dia bersembunyi di dalam khemah lebih jauh di pantai. Keesokan harinya apabila sampannya ditemui, isterinya mengisytiharkan dia mati.

Selepas empat tahun, John dan isterinya akhirnya berpindah ke Panama dan tinggal sebentar disana. Perubahan dalam undang-undang Panama menyebabkan mereka memerlukan surat daripada polis di Britain yang menyatakan Darvin seorang yang baik untuk mendapat status "permanent resident" atau pemastautin di situ.

Dia kembali ke England dengan mendakwa dia mengalami amnesia selama lima tahun pada Disember 2001. Ini membuktikan bahawa Anne tahu suaminya belum mati.Mereka didakwa mendapatkan wang dengan cara menipu dan dia dipenjara 6 tahun 3 bulan sementara isterinya dikenakan penjara selama tiga bulan.

Seorang pengusaha hotel berusia 33 tahun, Richard Moore dari Bury, Manchester, menerima £35,000 selama tiga tahun daripada polisi perlindungan pendapatan yang dilanggannya. Dia mendakwa dia mengalami kemurungan, anxiety dan terlalu sakit untuk bekerja.

Bagaimanapun, sepanjang masa itu dia sebenarnya masih melakukan pelbagai pekerjaan malah turut menerima anugerah sebagai pengarah urusan. Lelaki itu telah mengambil polisi perlindungan pendapatan pada 2008 supaya dia boleh menjamin pendapatannya dalam keadaan kritikal.

Pada 2013, dia menebus polisi ini dan mendakwa dia menghidap penyakit psikologi. Pihak insurans menemui artikel mengenai Moore dalam sebuah akhbar dimana dia menerima anugerah sebagai pengarah urusan dan pemilik The Victoria in Bury.

Pihak berkuasa menyebut bahawa Moore akan meneruskan penipuan itu sekiranya pembohongannya tidak didedahkan. Jika ini berlaku, penipu ini akan menerima lebih daripada £400,000 menjelang 2050. Dia disabitkan dengan penipuan dan diarah melakukan 100 jam khidmat masyarakat.